qundao/data-zh-poetry huggingface dataset:
句·其三六
作者：劉筠
朝代：宋

天媛貪忙爲靈匹，幾時留巧向人間。
句·其三四
作者：劉筠
朝代：宋

峭帆橫渡官橋柳，疊鼓驚飛海岸鷗。
句·其九
作者：劉筠
朝代：宋

柔桑蔽野鳴雛雉，高柳含風變早蟬。
句·其二
作者：劉筠
朝代：宋

雨勢宮城闊，秋聲禁樹多。
句·其二〇
作者：劉筠
朝代：宋

鴟蹲野芋誰爲尹，雪積泉鹽久置官。
句·其二一
作者：劉筠
朝代：宋

鶴伴鳴琴公事晚，烏驚調角戍城秋。
句·其二七
作者：劉筠
朝代：宋

桃葉橫波人共醉，劍光衝斗獄常空。
句·其二三
作者：劉筠
朝代：宋

三壤月臨承露掌，九鶵烏繞守宮槐。
句·其二九
作者：劉筠
朝代：宋

洛田荒二頃，楚浪漲三篙。
句·其二二
作者：劉筠
朝代：宋

朱飾兩番巡屬邑，案留雙筆在中臺。
句·其二五
作者：劉筠
朝代：宋

已回鄰面三年粉，又結寒絲幾許冰。
句·其二八
作者：劉筠
朝代：宋

右墄獨登溫樹密，前旌雙抗嶺雲高。
句·其二六
作者：劉筠
朝代：宋

鼓音記里繩阡遠，舞節鳴鸞玉步隨。
句·其二四
作者：劉筠
朝代：宋

酒供硯滴濡毫冷，火守更籌添漏長。
句·其八
作者：劉筠
朝代：宋

醉令難同社，仙鵝肯換書。
句·其六
作者：劉筠
朝代：宋

惟月卿曹重，占星使者賢。
句·其四
作者：劉筠
朝代：宋

崎嶇一乘傳，憔悴五羊皮。
召入翰林別同僚
作者：劉筠
朝代：宋

一辭鑾署守英蕃，兩見廬峰媚翠罇。
政懦每憐民若子，歲豐還喜稻成孫。
離愁且飲閑人酒，密對須求長者言。
入奉清朝同一德，晨趨豈歎鬢霜繁。
夕陽
作者：劉筠
朝代：宋

夕陽堪極目，況復近秋殘。
塞逈橫烟紫，江清照葉丹。
伍胥嗟路遠，潘子念行難。
更有蕪城恨，城空逼夜寒。
夜讌
作者：劉筠
朝代：宋

玳押風簾薄，金徒漏箭長。
食魚齊上客，置醴漢元王。
蒟醤辛初和，蓱齏冷乍嘗。
巢笙傳曲沃，摻鼓發漁陽。
吟燭惟憂盡，杯籌豈易防。
齒犀融晏雪，袍麝薦荀香。
笑逐呼盧勝，歌隨解佩狂。
遺簪兼墮珥，流眄復回腸。
綵鳳尋仙史，班騅待陸郎。
主歡殊未已，投轄在銀床。
天禧戊午歲立夏奉祀太一宮齋宿有感
作者：劉筠
朝代：宋

七年綸掖濫敷言，八奉齋祠蔭寶軒。
上士半同猿鶴老，病身猶與蟪蛄存。
飯蔬力弱防冠墜，枕杫神寧喜席溫。
櫻序清和芳意歇，淡然畢竟絕朝喧。
奉和御製中和節
作者：劉筠
朝代：宋

載陽臨仲序，初吉協嘉名。
國授民時正，天資植物榮。
草薰翔澤雉，風暖度林鶑。
堯思存稽古，洋洋播頌聲。
奉和真宗御製後苑雜花海棠
作者：劉筠
朝代：宋

遲景烘初綻，鮮風惜未飄。
蝶魂迷密徑，鶑語近新條。
芳蕙薰宮錦，丹漿暈海綃。
惟時奉宸唱，賡奉愧咎繇。
奉和聖製上元
作者：劉筠
朝代：宋

瑞莢盈端月，神燈燦寶輝。
執金停徼騎，坐狄敞朝扉。
激徵清歌歇，晞陽醉客歸。
可封家自樂，不獨在輕肥。
奉和聖製寒食五七言二首·其一
作者：劉筠
朝代：宋

垣禁申嚴日，餘萌盡達初。
踏青游騎遠，浮棗禊波舒。
餳市喧簫吹，雞場隘酒車。
俗康春更樂，綺榭煥晴虛。
奉和聖製寒食五七言二首·其二
作者：劉筠
朝代：宋

黍盤交薦藏煙日，絲雨微沾解禊辰。
家有鞦韆憐月夕，戶垂楊柳慶芳春。
波浮素卵祥蘭馥，壟戲名翬瑞麥新。
千里神畿多勝賞，熙熙胥會可封民。
奉和聖製社日七言四韻
作者：劉筠
朝代：宋

美服斯勤驗國徑，里民單出慶秋成。
時羞饜飫盤中味，神鼓喧闐野水聲。
爽氣方高疏雨霽，清輝微動遠波平。
堯章濬發由庚詠，京庾連雲萬億盈。
奉詔立春日祝太乙宮書事
作者：劉筠
朝代：宋

黄圖標清館，紫詔戒鯫臣。
祗祓先三日，精明奉列真。
緹帷嚴宴室，琅菜盛齏珍。
鵠浴薰湯潔，龜存踵息勻。
金胥傳漏箭，雲襡換朝紳。
霞接浮丘袂，星瞻太乙神。
九光龍檠密，百和鵲罇新。
磬度松間籟，歌飄海底塵。
中天鳴素瑟，五鼓下瓊輪。
祝冊精衷道，沈榆拜席陳。
殿趨鳬舄急，廊轉羽旋頻。
薦幣冰紋滑，升樽玉液醇。
樓居排逈漢，歘駕返清晨。
習習靈風遠，欣欣瑞木春。
祥氛披輦道，遲景上城闉。
宣室如垂問，鴻禧永庇民。
始皇
作者：劉筠
朝代：宋

利觜由來得擅場，盡遷豪富入咸陽。
屬車夜出迷雲雨，峻令朝行劇虎狼。
前殿建旗凌紫極，東門立石見扶桑。
從臣嘉頌徒虛美，不柰盧生讖國亡。
存目·其一
作者：劉筠
朝代：宋

詩題：黔中九首句：澤國秋殘已可傷。
存目·其一一
作者：劉筠
朝代：宋

詩題：重陽雨中獨酌首句：蹋泥作客應狼籍。
存目·其一七
作者：劉筠
朝代：宋

詩題：九日寄湛文之首句：今日喜九日。
存目·其一三
作者：劉筠
朝代：宋

詩題：九日集句首句：高秋寓目更徘徊。
存目·其一九
作者：劉筠
朝代：宋

詩題：九日招友人首句：萬點黄花薦壽杯。
存目·其一二
作者：劉筠
朝代：宋

詩題：和景初九日登高不見菊首句：從來秋菊不曾栽。
存目·其一五
作者：劉筠
朝代：宋

詩題：九日首句：采采堂前衣。
存目·其一八
作者：劉筠
朝代：宋

詩題：九日作首句：日暮鴻雁急。
存目·其一六
作者：劉筠
朝代：宋

詩題：客中九日首句：漸入黄花路。
存目·其一四
作者：劉筠
朝代：宋

詩題：和燕勉道九日首句：年年載病客天涯。
存目·其七
作者：劉筠
朝代：宋

詩題：九日懷舍弟首句：重陽陶令節。
存目·其三
作者：劉筠
朝代：宋

詩題：次韻和縣樓九日首句：紅葉青峰輳目圍。
存目·其九
作者：劉筠
朝代：宋

詩題：九日登堯山書事首句：滿頭黄菊鬢毛斑。
存目·其二
作者：劉筠
朝代：宋

詩題：九日登屏障山首句：屏障山頭酒百鍾。
存目·其二〇
作者：劉筠
朝代：宋

詩題：重九舟次太湖惜此佳時無菊可以自慰呼兒取綵菊戴之首句：綵花染出鬰金黄。
存目·其二一
作者：劉筠
朝代：宋

詩題：九日與蔡伯世兄弟城上采菊伯世誦居仁九日絕句因用其韻首句：老頭未易見清香。
存目·其二二
作者：劉筠
朝代：宋

詩題：宋玉首句：章華清宴重遊陪。
存目·其五
作者：劉筠
朝代：宋

詩題：九日首句：節物驚心兩鬢華。
存目·其八
作者：劉筠
朝代：宋

詩題：九日獨酌首句：登高無老伴。
存目·其六
作者：劉筠
朝代：宋

詩題：九日首句：旅棹出江湖。
存目·其四
作者：劉筠
朝代：宋

詩題：九日蕺山戒珠寺作首句：秦望山前曉雁斜。
宋玉
作者：劉筠
朝代：宋

楚國驕荒日已深，山川朝暮劇登臨。
曾傷積毀亡師道，祇託微辭蕩主心。
江草東西多恨色，峽雲高下結層陰。
潘郎千載聞遺韻，又說經秋思不任。
宣曲二十二韻
作者：劉筠
朝代：宋

八月收民算，三千異典章。
天機從此淺，國艷或非良。
玉戶銅爲沓，羅幬象作床。
驪姬初悔泣，飛燕近專房。
蓮小纔承步，梅新競試粧。
盡知春可樂，終歎夜何長。
取酒臨邛遠，吞聲息國亡。
難銷守宮血，易斷舞鸞腸。
百草兼花鬭，雙鈎映燭藏。
金人須手鑄，虎圈更身當。
步輦回長樂，飛除接未央。
琳珉飾漢館，藻繡裛周牆。
厭火雙魚尾，鳴弦小雁行。
雲甍澄顥氣，綺井激回光。
路有斯須隔，憂難頃刻忘。
新聲來樂府，別寢近溫湯。
虹跨層臺晚，螢飛下苑凉。
錦帷迎七夕，蓬餌薦重陽。
九畹蘭承露，三江橘带霜。
方資裂繒笑，可要蕩舟狂。
並釣池魚小，重衾穴鳳翔。
珊瑚分碧樹，火齊列清防。
背枕多幽怨，登樓更遠傷。
下陳無自愧，人彘劇豺狼。
寄靈仙觀舒職方學士
作者：劉筠
朝代：宋

石渠仙署久離羣，抗跡丹臺世絕倫。
楊子不甘嘲尚白，漆園終許自全真。
紫烟深處鸞雙舞，朱髓成來鳥共伸。
若向雲中見雞犬，可能渾忘姓劉人。
小園秋夕
作者：劉筠
朝代：宋

枳落莎渠急夜蟲，翛然平子四愁中。
栗林忽感雕陵鵲，雲表初過代嶺鴻。
阮籍卧惟疏鑒月，馬融橫笛遠含風。
郎潛吏隠前賢事，猶勝楊岐泣斷蓬。
屬疾
作者：劉筠
朝代：宋

暫困秦王痔，無疑廣客蛇。
職清唐內相，宅僻魯東家。
行藥虹梁闊，披襟蕙徑斜。
香凝虛白室，露泫紫微花。
冰飲何嘗熱，瓊餐益自嘉。
熊經仙有術，龜息壽無涯。
珍簟裁湘竹，輕巾覆越紗。
逍遥成雅詠，屬和肯容巴。
懷舊居
作者：劉筠
朝代：宋

毛竹千叢蔽野亭，曉猨驚後亂峰青。
漢庭已奏三千牘，周室仍繙十二經。
紫殿深沉頻視草，緇帷寂寞自飛螢。
振衣本爲蒼生起，肯向荀家祇聚星。
戊申年七夕五絕·其一
作者：劉筠
朝代：宋

伯勞東翥燕西飛，又報黄姑織女期。
天帝聘錢還得否，晉人求富是虛辭。
戊申年七夕五絕·其三
作者：劉筠
朝代：宋

吹笙何處伴乘鸞，窺牖誰人見阿環。
便有唐家今夕意，月和風露滿驪山。
戊申年七夕五絕·其二
作者：劉筠
朝代：宋

華寢星陳夜未央，明河奕奕度神光。
一年暫得停機杼，不柰秋蟲促織忙。
戊申年七夕五絕·其五
作者：劉筠
朝代：宋

琥車芝駕儼清秋，微雨侵宵助涕流。
人世莫嗟離恨苦，却應天上更悠悠。
戊申年七夕五絕·其四
作者：劉筠
朝代：宋

淅淅風微素月新，鵲橋橫絕飲牛津。
豈惟蜀客知蹤跡，更問庭中曬腹人。
成都
作者：劉筠
朝代：宋

鏤膚剽俗恣遊遨，可得蹲鴟號富饒。
井絡共知天與險，蠶叢無柰世興妖。
杜鵑積恨花如血，諸葛遺靈柏半燒。
才似文園何足道，一生琴意祇成痟。
新年
作者：劉筠
朝代：宋

病入新年起甲寅，軻心不動五侯春。
史曹非據慚書法，衮職無虧濫諍臣。
荏苒未除金馬籍，蹣跚空笑玉樓人。
窮簷抱影時相吊，一指南禪四大身。
明皇
作者：劉筠
朝代：宋

歲歲南山見壽星，百蠻迴首奉威靈。
梨園法部兼胡部，玉輦長亭復短亭。
河鼓暗期隨日轉，馬嵬恨血染塵腥。
西歸重按凌波舞，故老相看但涕零。
暑詠寄梅集賢
作者：劉筠
朝代：宋

石渠岌嶪亙宛虹，玄蔭清流接桂宮。
玉女壺欹天未笑，羲和轡緩日方中。
孝先便腹寧無誚，痀僂承蜩敢衒功。
蠲渴欲來飛雪散，南昌世胄有仙風。
李舍人獨直
作者：劉筠
朝代：宋

卿靄重重覆璧門，獨揮鴻筆坐西垣。
誠明自有中和氣，潤色還多郁穆言。
內苑朱櫻兼酪賜，前階紅藥任風翻。
紫絲新履徊翔地，應笑東方避世喧。
柳絮
作者：劉筠
朝代：宋

半減依依學轉蓬，班騅無柰恣西東。
平沙千里經春雪，廣陌三條盡日風。
北斗城高連蠛蠓，甘泉樹密蔽青葱。
漢家舊苑眠應足，豈覺黄金萬縷空。
梨
作者：劉筠
朝代：宋

玄光仙樹阻丹梯，御宿嘉名近可齊。
真定早寒霜葉薄，樊川初曉露枝低。
先時櫻熟煩羊酪，遠信梅酸損瓠犀。
宋玉有情終未識，蔗漿無柰楚魂迷。
槿花
作者：劉筠
朝代：宋

紫霧函燈檠，彤霞逼綺寮。
吳宮何薄命，楚夢不終朝。
半被曾羞問，鄰牆却悔招。
莫移風雨怨，更囑鵲爲橋。
樞密王左丞宅新菊
作者：劉筠
朝代：宋

東閣留嘉客，寒葩艷晚光。
秋風自蕭瑟，台座對熒煌。
麗奪雙南價，清含九畹香。
嵰州霜薦味，太液鵠分裳。
已助蜂成蜜，還隨蟻泛觴。
俯臨輝艾綬，佩服間萸房。
節物傳荆俗，詩情掩謝塘。
更期松偃蓋，永奉太清方。
櫻桃
作者：劉筠
朝代：宋

赤水分珠樹，薰風送麥秋。
蜀都春氣早，漢苑夏陰稠。
廟薦清和候，恩頒侍從流。
楚昭萍已剖，韓嫣彈爭投。
沆瀣滋芳液，醍醐助品羞。
玉盤光宛轉，全擬付歌喉。
此夕
作者：劉筠
朝代：宋

南州石黛有遺妍，目極危梯月上弦。
一水相忘空脈脈，雙金何路致拳拳。
仙源日永桃無援，客館春輕柳未眠。
欲寫微詞託歸雁，風高嶺闊又經年。
洞戶
作者：劉筠
朝代：宋

百尺青樓大道邊，五陵遊騎驍翩翩。
不思夜魄過三五，祇問春醪賞十千。
密鎖香雲深處戶，亂飄梨雪晚來天。
愁眉豈待歌成慘，咫尺河陽信未傳。
淚二首·其一
作者：劉筠
朝代：宋

雍門琴罷已浪浪，更上牛山半夕陽。
楚澤雲迷千里目，薊門歌斷九迴腸。
寒梅带雨飄離席，尺素停燈作報章。
湘水乾未終未盡，豈徒萬點寄疏篁。
淚二首·其二
作者：劉筠
朝代：宋

含酸茹歎幾傷神，嗚咽交流忽滿巾。
建業江山非故國，灞陵風雨又殘春。
虞歌决別知亡楚，宴酒初酣待報秦。
欲斷青天銷積恨，月娥孀獨更愁人。
淮水暴漲舟中有作
作者：劉筠
朝代：宋

行行極目天無柱，渺渺橫流浪有花。
客子方思舟下碇，陰虬自喜海爲家。
村遥樹列秦川霽，岸闊牛分觸氏蝸。
鳶嘯風高良可畏，此情難論坎中蛙。
清風十韻
作者：劉筠
朝代：宋

閶闔重門啟，飛簾別館深。
歊蒸全已却，雅興可能任。
雲起汾河詠，旌摇楚國心。
過簫添爽籟，拂野蕩層陰。
夕勁淮陽桂，晨凄越鄂衾。
登高從落帽，安寢任吹襟。
珠網疏難掩，銅鑄冷易侵。
急翻池上葉，遥送月前砧。
舞袖更回態，歌梁極緒音。
最憐鵰鶚意，瞬息度千岑。
漢武
作者：劉筠
朝代：宋

漢武高臺切絳河，半涵非霧鬰嵯峨。
桑田欲看他年變，瓠子先成此日歌。
夏鼎幾遷空象物，秦橋未就已沉波。
相如作賦徒能諷，却助飄飄逸氣多。
無題三首·其一
作者：劉筠
朝代：宋

走馬章臺冒雨歸，後門猶歎滯前期。
荷心出水終無定，蘿蔓從風莫自持。
複帳麝輕難辟惡，曲房蠶懶不成絲。
漸漸壠麥藏鳴雉，更恨如皋一箭遲。
無題三首·其三
作者：劉筠
朝代：宋

麝裂初難和，烏驚每易傷。
蕩舟殊不禁，奔月可能防。
洛浦多遺翠，秦樓滯采桑。
飛蛾攢釦燭，綠鴨鬭銀塘。
夜合花含霧，宜男草带霜。
琅玕餘舊貫，須要鳳求皇。
無題三首·其二
作者：劉筠
朝代：宋

簾聲竹影浪多疑，仙穀何能爲解迷。
藻井風高蛛壞網，杏梁春晚燕爭泥。
更看山遠惟凝黛，縱許犀靈祇駭雞。
枉裂霜繒幾千尺，紅蘭終夕露珠啼。
無題二首·其一
作者：劉筠
朝代：宋

曾許千金答浣紗，越溪浪淺不通槎。
曉樓簾卷還凝霧，外院牆低却映花。
滿目離愁頻駐馬，一春幽夢祇驚鴉。
柔桑蔽日南城路，懊惱羅敷自有家。
無題二首·其二
作者：劉筠
朝代：宋

昱爚銀鞍狹路逢，長裙連带任流風。
身輕近識吳宮燕，目斷還驚洛浦鴻。
未許香囊安肘後，獨憐丹枕在房中。
南園蝴蝶飛無限，一一雌隨一一雄。
燈夕寄獻內翰虢略公
作者：劉筠
朝代：宋

千輪佛火照層城，九陌香車擊迅霆。
簡子最知天帝樂，孟家惟信紫姑靈。
金徒抱箭催壺水，玉宇來風滿砌蓂。
簾卷交疏蓮燭密，通中枕上獨聞鈴。
直夜
作者：劉筠
朝代：宋

鷄人肅唱發章溝，漢殿重重虎戟稠。
綷羽欲棲溫室樹，金波先上結麟樓。
風來太液聞鳴鶴，霧卷銀河見飲牛。
萬國表章頻奏瑞，手批天語思如流。
直夜二首·其一
作者：劉筠
朝代：宋

瓊蘂滋晨飲，青縑擁夜衾。
萬年宮省樹，五色帝家禽。
詔草裁蕂角，薰爐燼水沉。
浴堂還獨對，鳴佩有清音。
直夜二首·其二
作者：劉筠
朝代：宋

嘉木清陰接綺窗，謫仙風骨凜冰霜。
堯厨萐莆分珍膳，漢廟含桃和酪漿。
磴道神行通碣石，井幹雲構俯瑶光。
金釭璧月相輝映，獸口時飄侍史香。
禁中庭樹
作者：劉筠
朝代：宋

羽葉籠盤石，虬枝拂畫堂。
夜聲含素瑟，曉影逼扶桑。
好借鸞爲瑞，無容麝損香。
寧知千載後，祇美召公棠。
秋夜對月
作者：劉筠
朝代：宋

瑶席留歡友，金波對廣庭。
重簾和霧卷，六幕極天青。
屬玉東西館，琉璃左右屏。
梁園休賦雪，隋苑漫飛螢。
蟾滴全供硯，牛津不見星。
綺窗分皎皎，苔閣共亭亭。
已喪應劉魄，誰通鮑謝靈。
欲銷千里恨，魯酒薄還醒。
立夏奉祀太一宮
作者：劉筠
朝代：宋

舜栢森森拂絳霄，薰風瑟瑟動雲璈。
琳房遍設沉榆席，金檠齊燃綠桂膏。
秘冊十行開鳳檢，靈輝三燭駐霓旄。
香飄員嶠空歌歇，北斗闌干月殿高。
立夏奉祀太一宮五言十韻
作者：劉筠
朝代：宋

朱駕開炎序，瓊科舉舊儀。
恭承宣室詔，肅奉列真祠。
地接蘢葱氣，人多綽約姿。
珍叢羅寶槭，嘉樹蔭文榱。
仙饌豐青𩝊，齋房飾紫帷。
潔誠專在祀，將事竚迎禧。
谷應空歌韻，神聽祝冊辭。
蘭蒸芬靜品，桂醑灧華彝。
煙達徐梵幣，風靈自轉旗。
雲衣纔半解，鳴鳳遡晨曦。
致齋太一宮
作者：劉筠
朝代：宋

紫館天神貴，綸闈地望清。
齋心奉蠲潔，攝事罄誠明。
殿翼如軒翥，壇垓類削成。
直官琳札密，太宰繡衣輕。
薜荔羅芳席，虹蜺曳綵旌。
星陳五帝佐，體薦一元牲。
蒼駟回風馭，珍禽驚露聲。
丹霞升曉氣，若木競新英。
挹袂寧無友，凌霄自放情。
受釐宣室對，賈傅異諸生。
與客啟明
作者：劉筠
朝代：宋

秦痔從來易得車，郄枝今比我何如。
垂天借喻齊諧志，握火尋盟越絕書。
旭日西清雲幄密，朔風南陌葦衣疏。
故山夜鶴空多怨，金屋人爭誦子虛。
舊將
作者：劉筠
朝代：宋

丈八蛇矛戰血乾，子孫今已列材官。
青烟碧瓦開新第，白草黄雲廢舊壇。
勞薄可甘先藺舌，爵高還許戴劉冠。
秋來從獵長楊榭，矍鑠猶能一據鞍。
苦熱
作者：劉筠
朝代：宋

六幕雲收萬籟沉，結瑶千尺倦登臨。
七盤妙舞頻揮汗，五色嘉瓜冷鎮心。
極目嶺梅寧止渴，拂波宮柳漫垂陰。
祇憂火解神仙骨，頼有泉聲發素琴。
荷花
作者：劉筠
朝代：宋

水國開良宴，霞天湛晚暉。
凌波宓妃至，盪槳莫愁歸。
粧淺休啼臉，香清願襲衣。
即時聞鼓瑟，他日問支機。
繡騎翩翩過，珍禽兩兩飛。
牢收交甫佩，莫遣此心違。
螢
作者：劉筠
朝代：宋

荒郊多腐草，故苑近清秋。
棘密何勝數，囊輕莫盡收。
月高疑爝息，天遠認星流。
紫桂風微急，紅蘭露徧浮。
已能穿永巷，更欲拂高樓。
滅燭方無寐，鳴蛩相薦愁。
許洞歸吳中
作者：劉筠
朝代：宋

欲折瑶華向綠疇，風光滿目盡離愁。
茂林修竹多嘉客，萬壑千巖憶舊遊。
漢詔已聞求泛駕，禰狂無自屈岑牟。
荆山待價何憂晚，龜手猶期裂地酬。
譯經光梵大師
作者：劉筠
朝代：宋

漢夢通西域，逍遥廣舊園。
竺乾方演教，金粟豈忘言。
硯滴寒蟾吐，臺香瑞獸噴。
揮毫花滿裓，隠几雪盈門。
大士清歌發，南宗密印存。
縱橫十二部，慧日破重昏。
赤日
作者：劉筠
朝代：宋

芒熛盛德正渾儀，休問探湯向小兒。
盡日羽陵開蠹簡，幾人河朔引芳巵。
堯厨萐莆頻摇處，漢殿相風未轉時。
爭得琴高借雙鯉，暫遊姑射對冰姿。
赴郡之初尋屬愆亢有議舉舊典取湫水徵巫覡以致禱而涉旬靡應農事方急遣罷去越翊日漸獲優洽
作者：劉筠
朝代：宋

優詔將州任，視政纔旬時。
田畯訴炎暵，坐虞多稼萎。
雲將掉頭去，波臣涸轍危。
行部殊未及，隨車杳難期。
往慚神父化，徒令旱母嗤。
諸曹白事者，雩典舉舊規。
郡北岐棘山，上有三湫池。
衙吏潔齋往，汲水置縹瓷。
朝服領巫覡，詰旦迓諸岐。
舁以結綵輿，奉以五龍祠。
自是率賓介，寅午款于斯。
紛敷薦楮鏹，浸漬灑楊枝。
瓦鑪松香髓，匏樽黍酌醨。
四壁繪神變，正筵塑靈儀。
悕若葉公牖，怪甚葛仙陂。
老覡十數輩，勃屑頭如魌。
童巫及伶倡，貌寢語嘍囇。
但多甕盎質，曾乏婉孌姿。
交手操鈴拂，合譟屢僛僛。
喧塵著蓬髮，穢汗落粉頤。
一問且一嘔，掩鼻以帨褵。
朝隮蔚旋敗，成震巽散之。
巽風暮欲息，竅行呼復來。
慢黷固已甚，誕妄相憑隨。
如是者浹日，僅得沾服滋。
嗟予政無狀，百拜胡敢辭。
矧夫民習俗，姑用慰齎咨。
抑聞古人言，天鑒本無私。
神道貴得一，何乃托邪師。
遽俾送湫勺，撤役勤蠒絲。
申明恤刑詔，梃重捨輕疑。
從此四三日，油霈洽封圻。
又聞堯湯世，水旱軫君慈。
振救自有術，斂散適所宜。
元元無菜色，九載尚熙熙。
周禮地官職，皇舞雖有祈。
道經蒞天下，傷民誠弗爲。
惟神稟聰正，遠鬼務肅祗。
願守有常德，可戒興妖思。
送僧歸護國寺
作者：劉筠
朝代：宋

暫寄長安寺，時聞寶偈傳。
南歸宗派盛，外護帝臣賢。
桂色陵庵雪，芝腴助茗泉。
離懷杳何許，鳳剎際霞天。
送客不及·其一
作者：劉筠
朝代：宋

青門祖帳曙烟微，片席乘流鳥共飛。
曲岸馬嘶風嫋嫋，短亭人散柳依依。
灞陵目斷猶回望，楚水魂銷爲送歸。
祇自河梁傳怨曲，洛塵千古化征衣。
送客不及·其二
作者：劉筠
朝代：宋

日上旗亭第五重，百壺春釀與誰同。
黄山遠隔奔霽騎，紫塞孤飛避弋鴻。
湘竹幾時休染淚，楚旌終日自摇風。
此情不及歌楊柳，一尺魚書萬水中。
送張無夢歸天台
作者：劉筠
朝代：宋

抗節在叢霄，談玄屢對堯。
風迴列子馭，霞建赤城標。
白石泥丹竈，紅泉滌酒瓢。
天章耀行色，鶴態自逍遥。
送高學士知越
作者：劉筠
朝代：宋

浩蕩辭波潤鼠鬚，風流談柄藹栟櫚。
漢臺厭卧郎官錦，禹穴思探上世書。
鶴蓋成陰爭出餞，鵾絃促調歎離居。
由來方任推名輩，藻思江山助起予。
霜月
作者：劉筠
朝代：宋

霜曉月仍殘，桐疏鳳更單。
已傷春寂寂，還踏夜漫漫。
凍合仙槎路，薰餘侍史蘭。
那知荀奉倩，體薄不勝寒。
題林處士肥上新屋壁
作者：劉筠
朝代：宋

久厭侯鯖靜室來，卜居鄰近釣魚臺。
舊山鶴怨無錢買，新竹僧同借宅栽。
斗酒誰從楊子學，扁舟空訪戴逵回。
抽毫有污東陽望，但惜明時老澗才。
題義門胡氏華林書院
作者：劉筠
朝代：宋

華林家聲世不渝，雲仍次第秉魚須。
烏衣門大容高蓋，蝌蚪書多聚碩儒。
里巷當今爲甲族，風煙從古是仙都。
豈惟一榻留徐孺，食客三千兼鱠鱸。
館中新蟬
作者：劉筠
朝代：宋

庭中嘉樹發華滋，可要螳螂共此時。
翼薄乍舒宮女鬢，蛻輕全解羽人尸。
風來玉女烏先轉，露下金莖鶴未知。
日永聲長兼夜思，肯容潘岳到秋悲。
鶴
作者：劉筠
朝代：宋

碧樹陰濃釦砌平，華亭歸夢曉頻驚。
仙經若未標奇相，琴操何因寄恨聲。
養氣自憐雞善勝，全身却許雁能鳴。
芝田玉水春雲伴，可得乘軒是所榮。
詠周貫
作者：劉純臣
朝代：宋

八十西山作酒仙，麻鞋乳斷布衣穿。
形骸一脫塵緣盡，太極光陰不記年。
送王迪夫婦偕隠
作者：劉純臣
朝代：宋

髮如抹漆左參軍，脫去青衫從隠淪。
世上更無羈絆事，壺中別有自由身。
鼎烹玉兔山前藥，花看金鰲背上春。
莫怪少年能决烈，藍田夫婦總登真。
芝山梅仙洞
作者：劉綰
朝代：宋

傳聞梅子真，入山歌采芝。
蟬蛻升紫霧，靈蹤使人思。
驂鸞不復返，蔓草空離披。
高風自百世，非假神仙師。
人生不朽業，大節在無虧。
服食求沖舉，虛無恐難期。
上元小亭
作者：劉翰
朝代：宋

靖康詔令文章種，桐邑公侯國老家。
種得人間桃李滿，春風無地不開花。
句·其一
作者：劉翰
朝代：宋

吹入征鴻數字秋。
句·其二
作者：劉翰
朝代：宋

青山經雨菊花盡，白鳥下灘蘆葉盡。
吳門行
作者：劉翰
朝代：宋

吳歌婉婉清如水，西風曉自閶門起。
雙橈艇子採菱來，翠荇綠濱香十里。
芙蓉影落已知秋，濺濕羅衣眉黛愁。
回聲蕩槳入門去，明月家家秋水流。
哀友人
作者：劉翰
朝代：宋

案成歌舞小春嬌，何事君隨草木彫。
從此巴江江上月，有人和淚獨吹簫。
天上月
作者：劉翰
朝代：宋

春冰一片凈無瑕，萬里清光遍海涯。
欲與常娥移桂樹，月中先合種梅花。
好事近
作者：劉翰
朝代：宋

花底一聲鶯，花上半鉤斜月。月落烏啼何處，點飛英如雪。東風吹盡去年愁，解放丁香結。驚動小亭紅雨，舞雙雙金蝶。
客去
作者：劉翰
朝代：宋

送客歸來月滿簷，梅花微笑隔疏簾。
酒醒今夜銀屏冷，沉水薰爐旋旋添。
小亭
作者：劉翰
朝代：宋

芳草萋萋怨未歸，西池殘夢要題詩。
綠窗昨夜東風小，開遍梅花第幾枝。
小宴
作者：劉翰
朝代：宋

一曲歌雲勸玉觴，歸來斜月恰侵床。
小窗細嚼梅花蕊，吐出新詩字字香。
春日
作者：劉翰
朝代：宋

沉沉芳酌動金波，笑引疏梅泛玉荷。
幾度天寒歸雁少，一番風雨落花多。
功名好在知心懶，富貴重來奈老何。
烏鵲數聲傳喜語，梁間燕子亦能歌。
春晚呈范石湖
作者：劉翰
朝代：宋

風日蕭蕭兩鬢華，倦尋銀筆賦餘霞。
五更枕上無情雨，三月風前薄命花。
春困有時因病酒，客懷何日不思家。
年來事事心情懶，惟有歸耕策最嘉。
桂殿秋
作者：劉翰
朝代：宋

雙玉節，到神京。碧杯仙露冷如冰。一聲金磬千花發，洞口天風吹灑醒。
桂殿秋
作者：劉翰
朝代：宋

青帝子，碧蓮宮。不駕雲車騎白龍。瑤池路遠羽衣溼，玉珮泠泠明月中。
江南曲
作者：劉翰
朝代：宋

我家江南同野老，自紡落毛采蘋藻。
清風滿袖讀離騷，半畝幽畦種香草。
門前流水鳴濺濺，日暮歸來自刺船。
遥山數疊作媚嫵，落日斷霞明晚川。
雨餘汀草漲新綠，紅衣濕盡鴛鴦浴。
採蓮女兒何處來，唱我春風湖上曲。
甕頭酒熟方新篘，白魚如銀初上鈎。
呼兒洗杓醉明月，酒酣更作商聲謳。
漁父
作者：劉翰
朝代：宋

輕舟一葉一輕篷，上有蕭蕭鶴髮翁。
昨夜不知何處宿，月明都在笛聲中。
玉斗歌
作者：劉翰
朝代：宋

漢兵咸陽未休舍，楚王長歌到戲下。
項伯夜入張良營，沛公倉皇出城謝。
自言戮力共攻秦，不意入關成此勳。
閉關籍民備他盜，盡封府庫待將軍。
項莊拔劍項伯起，漢楚興亡在今爾。
鴻門壯士斬關來，慷慨一卮誰懼死。
君不見秦亡鹿走驪山傾，四方盡起諸侯兵。
龍顔隆準泗上長，天之所授誰能爭。
英雄肯落他人手，獨遣謀臣談辯口。
君王間道却歸來，滿地秋聲鳴玉斗。
石頭城
作者：劉翰
朝代：宋

離離芳草滿吳宮，綠到臺城舊苑東。
一夜空江煙水冷，石頭明月雁聲中。
種梅
作者：劉翰
朝代：宋

凄凉池館欲棲鴉，采筆無心賦落霞。
惆悵後庭風味薄，自鋤明月種梅花。
立秋
作者：劉翰
朝代：宋
体裁：七言绝句

乳鴉啼散玉屏空，一枕新涼一扇風。
睡起秋聲無覓處，滿階梧葉月明中。
立秋日
作者：劉翰
朝代：宋

亂鴉啼散玉屏空，一枕新凉一扇風。
睡起秋聲無覓處，滿階梧葉月明中。
紅窗怨
作者：劉翰
朝代：宋

啼鶑喚起紗窗夢，紅日滿簾花影弄。
翠屏香字冷薰爐，羅衣疊損金泥鳳。
去年君去燕歸時，今日燕來君未歸。
欲把相思挑錦字，夜寒懶上鴛鴦機。
起來翠袖香羅薄，東風滿地桃花落。
翠屏曲
作者：劉翰
朝代：宋

小亭簾幕垂陰陰，梅香入枕春生屏。
西窗月落翠被冷，鳥聲殘夢東風醒。
三年不喚清溪渡，夢裏瀼西春水路。
江頭女兒雙翠眉，能唱劉郎芳草句。
聞笛
作者：劉翰
朝代：宋

誰將玉笛按凉州，吹徹春風不下樓。
若道聲聲都是恨，不知消得幾多愁。
菩薩蠻
作者：劉翰
朝代：宋

去時滿地花陰月。歸來落盡梧桐葉。簾外小梅殘。綠窗幽夢寒。明朝提玉勒。又作江南客。芳草遍長亭。東風吹恨生。
蝶戀花
作者：劉翰
朝代：宋

團扇題詩春又晚。小夢驚殘，碧草池塘滿。一曲銀鉤簾半卷。綠窗睡足鶯聲軟。瘦損衣圍羅帶減。前度風流，陡覺心情懶。誰品新腔拈翠管。畫樓吹徹江南怨。
題飛雲閣
作者：劉翰
朝代：宋

一笑歸來春尚寒，小梅飄盡雪初殘。
遲遲更待梨花月，醉倚飛雲十二欄。
鴻門宴
作者：劉翰
朝代：宋

江東遥遥八千騎，大戰小戰七十二。
劉郎曉鞭天馬來，踧踏長安開帝里。
子嬰已降隆準公，君王置酒鴻門東。
張良已去玉斗碎，三月火照咸陽紅。
繡衣歸來日將夜，可惜雄心天不借。
當時已失范增謀，尚引長戈到垓下。
刁斗乍急營壘驚，夜深旗尾秋風橫。
玉帳佳人不成夢，月明四面聞歌聲。
拔劍相看淚如雨，我作楚歌君楚舞。
明朝寶馬一聲嘶，江北江東皆漢土。
伯言見和拙作以漢隸書之謝以七韻
作者：劉翼
朝代：宋

李潮善八分，求歌杜陵叟。
有人和我詩，半紙餘科斗。
風雲生其懷，劍戟出其手。
石經中郎蔡，新樣元和柳。
元常文不傳，退之書何有。
待我農隙時，載筆隨君後。
袖手眼亦明，聊與之飲酒。
偶見官舍梅花作
作者：劉翼
朝代：宋

天然標格自瀟疏，底用松篁水月俱。
但是梅花皆可愛，何關東閣與西湖。
句
作者：劉翼
朝代：宋

富貴功名堪擘畫，最難擘畫子孫賢。
夜意
作者：劉翼
朝代：宋

平生萬事水東流，獨有多情是風癢。
夜長無寐月窺牀，擁被孤吟起遐想。
夢呈樂軒先生既覺不失一字錄呈竹溪玉堂
作者：劉翼
朝代：宋

不見仙翁四十春，幸然丘隴在比鄰。
當年四海從游者，報佛深恩有幾人。
山寺聽雨
作者：劉翼
朝代：宋

問道論詩也一宗，燒柴煨芋佛家風。
要知真樂人間少，聽雨空山破寺中。
心游樓即事
作者：劉翼
朝代：宋

禪坐寧離此，意行何所如。
稻粱詩七月，果木賦閑居。
活水嘗新茗，顛風落舊書。
無才甘用拙，不是隠樵漁。
戲和劉雪巢題壁韻
作者：劉翼
朝代：宋

吟懷祗怕俗塵迷，若慕唐人也自癡。
要識性情根極處，請觀三百五篇詩。
挽敖儀仲·其一
作者：劉翼
朝代：宋

半面春風已有情，別來重見眼終青。
空齋夜雨十年後，一醉黄花叫不醒。
挽敖儀仲·其三
作者：劉翼
朝代：宋

晝倚籃輿餞一杯，殷勤別語到簾幃。
那知此夜成長往，書屋無人月掩扉。
挽敖儀仲·其二
作者：劉翼
朝代：宋

對坐茶甌日兩迴，胸懷真率向人開。
茶甌對客如前度，不見先生杖屨來。
挽敖儀仲·其四
作者：劉翼
朝代：宋

書中有種復何愁，酒興詩狂卒未休。
莫唱橫塘斷腸句，不堪斜日獨登樓。
書情
作者：劉翼
朝代：宋

蕭疏遠市囂，山窟雜耕樵。
窮鬼乘吾拙，錢神挾汝驕。
世途自巇嶮，真性本逍遥。
尚想榮期樂，綸巾傲漢貂。
癸卯十月同林子宜拜掃先師樂軒墓因和南谷寺壁間韻
作者：劉翼
朝代：宋

秋風颯颯已華顛，男女猶賒嫁娶錢。
問道西軒空有夢，繙經南谷恐無緣。
登墳薦酒徒爲爾，對佛拈花亦偶然。
回首白雲無叫處，青山長在淚痕邊。
答林昌宗詩筌韻
作者：劉翼
朝代：宋

經鋤小暇弄詩筌，老去仍知默是禪。
滄海移舟盡琴趣，雖然終不似無絃。
送二子從子宜讀書
作者：劉翼
朝代：宋

三代讀書無寸功，又將此法教兒童。
旁人笑我背時好，不背旁人背樂翁。
題平遠軒呈竹溪玉堂
作者：劉翼
朝代：宋

溪堂闢小軒，此景絕可愛。
蔡松道東邊，千載典刑在。
高低萬頃田，面勢溪向背。
生綃一幅寬，晴雨不盡態。
中有謫仙人，來尋莘野耒。
畎畝雖不忘，知進不如退。
乾坤入醉眼，風月出吟喙。
我非人境遊，亭在人境內。
心平水不波，見遠山無礙。
時携琰石遊，間以劉白輩。
僕忝老諸生，來扣佛三昧。
題心游樓
作者：劉翼
朝代：宋

一自浮光抵玉融，東林山曲世爲農。
前場歲計禾麻麥，後圃年深竹荔松。
博我多聞千載史，喚人深省五更鐘。
不消更會楞嚴語，面面披雲挹曉峯。
題東皋詩卷
作者：劉翼
朝代：宋

雪竹霜松不老身，儘教後進笑陳人。
相逢亦有吟詩客，誰似先生語意真。
題簡上人西亭詩文後
作者：劉翼
朝代：宋

真如非字義，綺語道之疵。
未見西亭作，長爲北磵欺。
晚因僧媚遠，初實客從㬢。
多少才名士，沉淪世不知。
西樓
作者：劉翼之
朝代：宋

西樓何似古東樓，但覺今州勝舊州。
山色不藏興廢迹，江聲空戰古今愁。
樓上詞人誇麗藻，分明說與江山好。
江山千古有精神，祇爲曾經詩客到。
句·其一
作者：劉能
朝代：宋

窗外秋聲湘瑟怨，檻前竹色楚帆飛。
句·其二
作者：劉能
朝代：宋

懶向九嶷歧路望，渡頭雲雨正霏霏。
句·其一
作者：劉興祖
朝代：宋

無人重高節，徒自抱貞心。
句·其三
作者：劉興祖
朝代：宋

誰能製長笛，當爲玉龍吟。
句·其二
作者：劉興祖
朝代：宋

萌開籜已垂，結葉如成枝。
投子山
作者：劉興言
朝代：宋

三雄分漢鼎，郊野戰群龍。
將軍偶敗北，投子空山中。
吏隠堂
作者：劉舜臣
朝代：宋

事因是僻方知少，官得公餘始信閑。
且喜詩同文史樂，不須身與利名關。
寶積寺
作者：劉芑
朝代：宋

寶積重來異昔年，修廊千步闢山邊。
南分靈派渠行玉，北敞高臺花雨天。
日照青林猶带潤，雲收翠崦尚藏烟。
龐眉老子升猊坐，不惜家風示衆賢。
和敬夫斜川詩
作者：劉芮
朝代：宋

病著不任事，淹卧心自休。
經時不出門，况復斜川遊。
每覿節物換，怳驚時序流。
少年喜追逐，聚散水上鷗。
沈舟枯木伴，風帆春樹丘。
我病正爾許，懷念老朋儔。
有酒不能飲，徒有獻與酬。
故人酌佳日，亦復我念否。
佳章寫懷抱，一讀寬百憂。
吾君念遠民，歸計未易求。
句
作者：劉若沖
朝代：宋

閩川景物清宜畫，蕭寺樓臺麗欲浮。
林間
作者：劉草廬
朝代：宋

身如孤鶴在林間，百事無營只愛閑。
最得意時朝曝背，未忘情處晚看山。
靜拈周易從頭讀，醉把唐詩信手刪。
爲愛石橋明月色，柴門常是夜深關。
驀山溪
作者：劉菊房
朝代：宋

醉魂離夢，捻合難成片。惡味怕黃昏，更西風，梧桐深院。蟬松翠嫵，記那日相逢，情繾綣。語玲瓏，人靜凌波見。香雲曾約，念阻題紅怨。應是綠窗寒，也思郎、雲衣誰換。郎今銷黯，步楚竹江空，雲縹緲，水彌茫，不抵相思半。
寄寶應丘大夫攽
作者：劉華
朝代：宋

制閫今元帥，男邦舊大夫。
受成無弊事，直上有夷塗。
赤縣圖新入，蒼生喘欲蘇。
底須勞戰士，城築守淮隅。
伯堅惠新茶綠橘香味郁然便如一到江湖之上戲作小詩二首·其一
作者：劉著
朝代：宋

建溪玉餅號無雙，雙井爲奴日鑄降。
忽聽松風翻蟹眼，卻疑春雪落寒江。
伯堅惠新茶綠橘香味郁然便如一到江湖之上戲作小詩二首·其二
作者：劉著
朝代：宋

黄苞猶带洞庭霜，翠袖傳看綠葉香。
何待封題三百顆，只今詩思滿江鄉。
再和彥高
作者：劉著
朝代：宋

否泰由來在歲星，誰聽叩角作商聲。
一朝漢魏成今古，百口燕秦隔死生。
雉堞僅能逃病婦，雁書猶記作團兄。
雪雲埋盡遼西路，有酒如淮奈此情。
出榆關
作者：劉著
朝代：宋

羽檄中原滿，萍流四海間。
少時過桂嶺，壯歲出榆關。
奇禍心如折，羈愁鬢已斑。
楚纍千萬億，知有幾人還。
寄題張浩然松雪樓
作者：劉著
朝代：宋

入座山光秀玉柯，岸巾絕景意如何。
瘦來豈爲寒松句，和寡還驚白雪歌。
地近雲煙來鶴駕，簷高星斗瀉銀河。
懸知老子登臨處，渺渺滄波月色多。
文季侍郎得綠萼香梅子文待制有詩輒亦同賦
作者：劉著
朝代：宋

一枝綠萼冠群芳，瀟灑猶疑楚岸傍。
香骨瘦來冰蕋細，夢魂清處月波涼。
賡酬便合成千首，醒醉寧須計百觴。
橫玉叫雲吹不盡，只教今古洗離腸。
月夜汎舟
作者：劉著
朝代：宋

浮世渾如出岫雲，南朝詞客北朝臣。
傳郵擾擾無虛日，吏俗區區老卻人。
入眼青山看不厭，傍船白鷺自相親。
舉杯更欲邀明月，暫向堯封作逸民。
枕上言懷
作者：劉著
朝代：宋

九土將分裂，中原政擾攘。
孰爲真漢相，卻憶假齊王。
晉室遷神鼎，梁園作戰場。
可憐羈客夢，夜夜在家鄉。
次韻彥高占雪
作者：劉著
朝代：宋

天秋鼓南風，雲海飄暮雪。
三春猶沍寒，九夏那苦熱。
土圭測中氣，嘗聞先儒說。
窮髪多異宜，泥古誠亦拙。
吳侯擅六藝，名宦端不屑。
晚歲登泰山，蚤已探禹穴。
千歲可坐致，不待數旬月。
重陰畏坎陷，五陽欣夬決。
君子方履霜，渠肯蹈覆轍。
雞豬與魚蒜，幸可充朝餟。
次韻彥高即事
作者：劉著
朝代：宋

福威看九落，筆削在麟經。
中道亡三鑑，危時憶九齡。
網羅無處避，鼙鼓不堪聽。
身遠遼陽渡，心懷峴首亭。
脫巾頭半白，傾蓋眼誰青。
斷雁西風急，潸然涕泗零。
次韻彥高暮春書事
作者：劉著
朝代：宋

平生漫浪老清暉，卻掃丘園屬少微。
世亂傷心青眼舊，天涯流淚白雲飛。
羈愁只憶中山酒，貧病長懸子夏衣。
澤畔行吟誰念我，祗應形影自相依。
次韻王子慎玉田道中一首兼呈韓公美閣老
作者：劉著
朝代：宋

東晉風流屬子猷，開元峭直讓韓休。
絲綸對掌驚三雋，尊酒更酬失四愁。
古道陰陰槐樹老，歸鴻杳杳荻花秋。
浩然詩思天涯遠，月滿江南小謝樓。
渡遼
作者：劉著
朝代：宋

身隔遼東渡，心懷冀北群。
會歸蘇屬國，卻憶范將軍。
風陳橫秋雁，雷聲吼夜蚊。
方言莫相笑，唐梵本殊分。
病中寄楚卿
作者：劉著
朝代：宋

月滿江樓午夜鐘，多情多病一衰翁。
行雲不道無行雨，只恐相逢是夢中。
病中言懷呈韓給事
作者：劉著
朝代：宋

潦倒淮山客，金臺五見秋。
退飛嗟宋鷁，畏暑甚吳牛。
問疾憐摩詰，分曹類子猷。
自慙無補報，只合隱林丘。
聞雁
作者：劉著
朝代：宋

千里寒雲卷朔風，當軒月午雁書空。
煩君爲報江南客，顦顇遼東更向東。
至日
作者：劉著
朝代：宋

亂離南國忽經年，一線愁添未死前。
心折靈臺候雲物，眼看東海變桑田。
燕巢幕上終非計，雉畜樊中政可憐。
安得絕雲行九萬，卻騎鯨背上青天。
送客亭
作者：劉著
朝代：宋

十年羈旅鬢成絲，千里淮山信息稀。
送盡長亭短亭客，且看莊舄幾時歸。
過白溝趁順安
作者：劉著
朝代：宋

萬折狂瀾肯倒流，歸心夢寐在東周。
平生快意君知否，今日驅車過溝。
閨情二絕·其一
作者：劉著
朝代：宋

天邊北斗又回春，愁絕龍沙任酒醺。
萬里巫山歸夢斷，不知何處覓行雲。
閨情二絕·其二
作者：劉著
朝代：宋

蕙帳金爐冷篆煙，故山春草幾芊芊。
只今唯有瀟湘月，萬里相隨照不眠。
順安辭呈趙使君二首·其一
作者：劉著
朝代：宋

太平時世屢豐年，勝事空聞父老傳。
郭外桑麻知幾頃，船頭魚蟹不論錢。
順安辭呈趙使君二首·其二
作者：劉著
朝代：宋

六朝興廢渡河年，舊國歸來更黯然。
八月邊城山未雪，蘆花籍藉已漫天。
題御城寺壁
作者：劉著
朝代：宋

一徑埋雲草樹荒，石麟蒼蘚臥田桑。
漢家陵闕今何在，洛水嵩山滿夕陽。
春日田園雜興
作者：劉蒙山
朝代：宋

桑風吹綠滿原頭，西崦東臯暖氣浮。
村婦祈蠶分麵絸，老農占歲說泥牛。
田烏飛逐耕烟犢，桑扈鳴隨喚雨鳩。
鄰叟相邀同社飲，旋將新酒向花篘。
句
作者：劉蕭仲
朝代：宋

招客飲治聾，聊復盡余盃。
子規
作者：劉蕭仲
朝代：宋

深藏密葉人難見，斷送春光夢一空。
啼後血流成底事，只應都作映山紅。
蒙齋
作者：劉藻
朝代：宋

蒙齋遠廛市，勝概幾多清。
山下一泉湧，望中千畝平。
林深俗客少，巖小曉煙輕。
杖屨從登眺，誰知有利名。
老叟奉和枝孫仲潛佳作
作者：劉衍
朝代：宋

重興古廟一新成，推福昭然□□誠。
和氣繕調□歲稔，嘉祥通化國風清。
共誇□□明時盛，未算堯蓂按月榮。
不獨詩人讚功德，奏□朝治賀昇平。
臨江仙
作者：劉袤
朝代：宋

櫻桃結子春歸盡，蝶翻金粉雙飛。子規啼月小樓西。玉鉤羅幕，惆悵卷金泥。門巷寂寥人去後，望殘菸草低迷。何時重聽玉驄嘶。撲簾飛絮，依約夢迴時。
句
作者：劉裳
朝代：宋

高閣應山三字古，華堂卓秀一峰尊。
句·其一
作者：劉褒
朝代：宋

客路雨連日。
句·其三
作者：劉褒
朝代：宋

憑欄一笑斜陽裏。
句·其二
作者：劉褒
朝代：宋

誰向雲端著此亭。
句·其五
作者：劉褒
朝代：宋

泉石膏肓鍼不得，半巖明月夜猿啼。
句·其四
作者：劉褒
朝代：宋

蘇堤一带柳陰長。
水調歌頭
作者：劉褒
朝代：宋

天淡四垂幕，雲細不成衣。西風掃盡繡翳，涼我鬢邊絲。破匣菱花飛動，跨海清光無際，草露滴明璣。杯到莫停手，何用問來期。坐虛堂，揩病眼，溯流輝。雲山應有幽恨，瑤瑟掩金徽。河漢無聲自轉，玉兔有情亦老，世事巧相違。一寫謫仙怨，雙淚滿君頤。
滿庭芳
作者：劉褒
朝代：宋

柳嫋金絲，梨鋪香雪，一年春事方中。燭前一見，花豔覺羞紅。枕臂香痕未落，舟橫岸、作計匆匆。明朝去，暮天平水，雙槳碧雲東。隔離歌一闋，琵琶聲斷，燕子樓空。嘆陽臺夢杳，行雨無蹤。後會芙蕖未老，從今去、日望歸鴻。愁如織，斷腸啼鴂，饒舌訴東風。
經略煥章先生寵賜千葉梅佳製似笑疏花太孤瘦故教密葉擁千層昔人所未經道真絕唱也褒不揆輒拾餘意申呈仰丐規削
作者：劉褒
朝代：宋

乾葉驚飛蹀躞輕，疎枝綽妁鬭酥凝。
正憐驛使來衝雪，却費詩翁巧斲冰。
天女手高饒剪刻，玉環肌滿見稜層。
何人醉作羅浮夢，花杪橫參撼未應。
雨中花慢
作者：劉褒
朝代：宋

縹蒂緗枝，玉葉翡英，百梢爭赴春忙。正雨後、蜂黏落絮，燕撲晴香。遺策誰家蕩子，唾花何處新妝。想流紅有恨，拾翠無心，往事淒涼。春愁如海，客思翻空，帶圍只看東陽。更那堪、玉笙度曲，翠羽傳觴。紅淚不勝閨怨，白雲應老他鄉。夢迴羈枕，風驚庭樹，月在西廂。
題小槳
作者：劉褒
朝代：宋

去日春蠶吐素絲，歸時秋菊剝金衣。
沙鷗不入鴛鴻侶，依舊滄浪遶釣磯。
題三學山
作者：劉西園
朝代：宋

棲賢古招提，十里巨松陰。
棟宇自隋氏，悠悠歲月深。
唐人范生畫，風雨欲剝侵。
相傳金仙趾，玉質存至今。
星黑夜正午，異物爲華燈。
題天章
作者：劉誥
朝代：宋

逸少蘭亭六百年，別營樓閣奉金仙。
琅函帝賜三朝筆，貌座僧談二祖禪。
山怪有時渾露石，地靈無處不通泉。
塵心未悟真如理，空爇晨鑪一篆煙。
句·其一
作者：劉誼
朝代：宋

銅柱將軍嗟不見，鐵胎丞相鎮長存。
句·其二
作者：劉誼
朝代：宋

十里崇因寺，臨江水氣中。
居茅山作
作者：劉誼
朝代：宋

曾跨江西使者鞍，直言才上便休官。
三茅得夢全清瘦，頭髮鬅鬙布襖寬。
留題融州老君巌·其一
作者：劉誼
朝代：宋

謾說人間假像真，老君形相亦虛言。
巌前瑞氣歸宸翰，佛子年年□國恩。
留題融州老君巌·其二
作者：劉誼
朝代：宋

鑿成巌穴鬼工難，中有神仙自往還。
不見桃花開落處，祇隨流水到人間。
遊曾公巌
作者：劉誼
朝代：宋

尋得新巌冠一州，使君從此作鼇頭。
千年草莽埋幽致，今日衣冠成勝遊。
洞穴已能驚俗眼，神仙須合隠浮丘。
主人將爲商霖起，還許微官卜築不。
郎官湖
作者：劉誼
朝代：宋

滾滾長江水，蒼蒼大別山。
古今人老盡，山水鎮長閑。
題黄山溫泉
作者：劉誼
朝代：宋

山有靈砂泉色紅，滌除身垢信成功。
不除心上無明業，只與山間衆木同。
東峰亭
作者：劉讀
朝代：宋

黄塵數騎捷書來，嘯入東峰醉倚臺。
遙看山川消殺氣，同欣寰宇掃氛埃。
當年巖谷碑千字，曠世功名土一抔。
有美斯人風烈壯，故亭重葺畫圖開。
題汪水雲詩卷
作者：劉豐祿
朝代：宋

海水奔騰朔風急，巨鰲震動坤軸折。
茫茫水與雲相連，中有仙人渺獨立。
槁梧三尺操南音，輕視功名等秋葉。
調高韻古泣鬼神，氈帳輕彈燕薊月。
錦囊萬里詩一編，字字丹心瀝青血。
回首銅仙舊夢寒，撫卷令人雙鬢雪。
祇今復作瀟湘遊，擬續離騷弔忠魄。
獨夜何心聞杜鵑，雲暗蒼梧正愁絕。
句
作者：劉象功
朝代：宋

千尋雙劍截不斷，一片閑雲飛過来。
客館
作者：劉豫
朝代：宋

雪消北嶺安排暖，寒入東風阻節春。
絕塞亂山圍古驛，他時說著也愁人。
登蘇門山百泉
作者：劉豫
朝代：宋

太行雄偉赤霄逼，枝分蘇門爲肘腋。
孕奇產秀氣蟠鬰，涌作琉璃千頃碧。
初疑驪龍蟄山趾，仰噴明珠飛的皪。
忽如湘靈理新粧，大鑑開匣乍磨拭。
峰巒倒影浸雲煙，蘋藻照沙改顔色。
相輝一段佳風月，餘澤幾州及動植。
昔聞隱淪有仙人，高標清與溪山敵。
悠悠往事散浮雲，嘯有遺屋行有跡。
我居東秦濟水南，無限泉池日親炙。
一行作吏別經年，情思塵埃何處滌。
雲祠因禱來憑欄，頓爽骨毛快胸臆。
飄飄蘭舟七八客，尊俎笙簫隨分入。
勝概紛並接不暇，恨乏魯戈延晷刻。
歸來簿領厭沉迷，春睡每着蝶夢適。
心約他時杖履遊，醉潄溪流枕溪石。
雜詩六首·其一
作者：劉豫
朝代：宋

竹塢人家瀕小溪，數枝紅杏出疏籬。
門前山色带煙重，幽鳥一聲春日遲。
雜詩六首·其三
作者：劉豫
朝代：宋

古渡停驂日向沈，凄涼歸思梗清吟。
碧山幾點塞天闊，紅葉一林秋意深。
雜詩六首·其二
作者：劉豫
朝代：宋

風荷柄柄弄清香，輕薄沙禽落又翔。
紅日轉西漁艇散，一川山影暮天涼。
雜詩六首·其五
作者：劉豫
朝代：宋

晝色晴明著色圖，山光凝翠接平湖。
煙嵐自古人難畫，遠即深深近卻無。
雜詩六首·其六
作者：劉豫
朝代：宋

寒林煙重暝棲鴉，遠寺疏鐘送落霞。
無限嶺雲遮不斷，數聲和月到山家。
雜詩六首·其四
作者：劉豫
朝代：宋

倚巖蕭寺據危崖，丈室軒窻面水開。
雪霽暮寒山月上，數竿修竹一枝梅。
滿庭芳
作者：劉貴翁
朝代：宋

宮鳥西飛，楊花北去，春風飄向伊誰。盈盈小小，輕薄不堪肥。天付風流到骨，消不盡、流落青池。誰知道，踏歌朝暮，痴絕待渠歸。愔愔，春似酒，日痕生紺，裙色明漪。笑東家西沼，到處依依。同是東風種得，獨無據，飄泊年時。青梅落，水光簾影，小翠立橫枝。
禹碑
作者：劉贄
朝代：宋

壇峙麻姑石，溪忘夏禹碑。
物神人所貴，世事遠誰知。
遊後洞詩
作者：劉贄
朝代：宋

寺久荒寂無足往，念有子厚彌陀碑。
獨趨一里轉巖腹，剝粉敗赤逢門楣。
亭亭故碑亡舊主，覆以老屋疎且欹。
常嗟古人不可見，尚喜書誌存於斯。
世言書字出心畫，體制類彼人所爲。
子厚少年頗疎雋，字合飄逸往不覊。
胡爲氣質反端厚，至今觀者多有疑。
或云彼以竄農久，志氣軟熟非前時。
或云高才尚薄世，故獨立法無所師。
吾嗟世俗日無理，好惡不正論苦卑。
臆決萬事豈獨此，此書何媿人不知。
碑陰三百四十字，疎瘦勁麗何精奇。
九十二人姓名具，陳績寶曆元年題。
云此子厚二碑者，元和五年刊厥辭。
至是二月始建立，都其事者楊與倪。
塵蒙壁礙世未見，自我訪尋初管之。
送張無夢歸天台
作者：劉起
朝代：宋

瓊臺東畔石橋西，三徑無塵古木垂。
囊裏歌編君相賜，腹中珠穴老莊知。
風迴蕙帳過猿嶺，月上茅堂透鳥枝。
萬載聖朝高士傳，何人更得效依稀。
七夕
作者：劉跂
朝代：宋

夜永風露下，庭空簾幕秋。
盃盤延素魄，針縷動雙眸。
天上秖今夕，人間寧少留。
如何一水際，歲歲此相求。
七夕戲效西崑體
作者：劉跂
朝代：宋

終年情脈脈，此夕夜遲遲。
玉宇秋來闊，珠簾夜後宜。
仙娥月爲姊，海實樹生兒。
露共雲車下，風將鵲扇移。
鮫盤空有淚，椽筆未成詩。
借取揮戈便，金釭更百枝。
以茶寄安國
作者：劉跂
朝代：宋

苦茗槍旗誠鄙甚，密雲龍鳳太高生。
一甌爲寄忘年友，此味應須識此情。
以郿絛贈晁掾
作者：劉跂
朝代：宋

握手喜相逢，何以贈契闊。
解我郿縣墨絲絛，繫君南海穀皮褐。
結君歡愛君勿忘，祝君玄髮如許長。
带圍莫作沈家令，腰腹須稱東平王。
秖憂道人骨相發，王塗駸駸弦上筈。
金璽盭綬丙丁文，魚鬚寶笏搢錦紳。
此時此絛亦相尚，參禪問道裴丞相。
作蜂室
作者：劉跂
朝代：宋

栽基植甓作蜂室，其陽分孔便出入。
懸窠毒螫非爾匹，百卉芳華登股膝。
孫息蟬聯深洞房，露結膏凝如截肪。
比功九粒冠百味，削滓猶堪資夜光。
憐爾于人甚無負，一世分甘身獨苦。
高崖熏灼彌更難，且復留連小環堵。
使遼作十四首·其一
作者：劉跂
朝代：宋

自昔和戎便，於今出使光。
胡星宵不見，漢節歲相望。
州邑三餐返，溝封一葦航。
太平無險固，道德是金湯。
使遼作十四首·其一〇
作者：劉跂
朝代：宋

喜鬭人皆勇，誅求俗故貪。
爲謀不耐暑，嗜味獨便鹽。
已怪今生到，寧能一夕淹。
長安遠如日，北斗望爲南。
使遼作十四首·其一一
作者：劉跂
朝代：宋

今日朝元仗，千官兩掖門。
從容魚藻宴，供奉栢梁尊。
厭服貂裘敝，愁看桂酒溫。
誰知廣文淀，水面箔爲藩。
使遼作十四首·其一三
作者：劉跂
朝代：宋

王春今日是，虜曆自相忘。
厭食乾羊味，如聞生菜香。
隴梅渾破臘，燕雁正隨陽。
時節催歸興，憑陵天際翔。
使遼作十四首·其一二
作者：劉跂
朝代：宋

置酒穹廬曉，僧山合管弦。
應緣地褊小，難遣舞回旋。
風急皮毛重，霜清湩酪羶。
君看東嚮坐，貴重盡童顛。
使遼作十四首·其一四
作者：劉跂
朝代：宋

日覺筋骸耗，中宵慘未寧。
厭看山濯濯，快見栢青青。
記里無官堠，更衣有短亭。
心驚此何地，生死一流萍。
使遼作十四首·其七
作者：劉跂
朝代：宋

北嶺能捫斗，南岡欲摘星。
舊聞空耳滿，異域得身經。
好築嫖姚塚，仍刊車騎銘。
莫言天作限，關路有松亭。
使遼作十四首·其三
作者：劉跂
朝代：宋

禮爲王人重，關亭道路除。
荒城初部落，名鎮古巫閭。
習俗便乘馬，生男薄負鋤。
傳聞斷腕地，歲歲作樓居。
使遼作十四首·其九
作者：劉跂
朝代：宋

一作重山去，頻看破鏡飛。
長悲青塚怨，莫忘白登圍。
禮覺周旋異，心知笑語非。
南飛何處鳥，安得與俱歸。
使遼作十四首·其二
作者：劉跂
朝代：宋

虎北奚南迥，居然带礪全。
百尋天上樹，千里掌中川。
毳幕宜逃漢，山戎莫病燕。
即今甌脫地，渾占兩河田。
使遼作十四首·其五
作者：劉跂
朝代：宋

寒日川原暗，顛風草木昏。
捉襟愁肘見，語客畏聲吞。
曠蕩疑人少，倉皇覺馬奔。
勿驚銷髀肉，長遣節旄存。
使遼作十四首·其八
作者：劉跂
朝代：宋

鼓角霜初曉，簫笳日欲曛。
莫爲天外意，只作夢中聞。
問道無人迹，嘶風有馬羣。
山高飛鳥急，决眥入層雲。
使遼作十四首·其六
作者：劉跂
朝代：宋

神水堅冰合，沙場寸草無。
長疑淚是血，誤喜唾成珠。
晝出驚貂鼠，宵鳴厭訓狐。
悲歌人不應，自覺寸心孤。
使遼作十四首·其四
作者：劉跂
朝代：宋

但逐銀牌使，何堪記驛程。
路迷如欲盡，山轉忽通行。
列仗新羅騎，先驅渤海兵。
鑿空誰計此，曾未及長纓。
先寄左軍語道
作者：劉跂
朝代：宋

已喜仲容連騎去，更思小陸度山來。
賦槐白士愁顔甚，喚取溪傍一笑開。
又景亮惠藜杖賦絕句以謝·其一
作者：劉跂
朝代：宋

藜根矯矯似枯松，扶我蹣跚病力窮。
置几賜餐非所重，康寧願學樂全翁。
又景亮惠藜杖賦絕句以謝·其二
作者：劉跂
朝代：宋

銀角桃枝空有賦，鐵根藜杖可無詩。
從今客到迎門待，還我維摩未病時。
又泛西溪
作者：劉跂
朝代：宋

春晚西溪入勝遊，白楊花亂綠波浮。
欲延笑語遲行酒，要盡溪山緩放舟。
灘上時看魚撥剌，林間靜聽鳥鉤輈。
年來偷活干戈際，强把閒吟寫我憂。
又泛西溪詩十首·其一
作者：劉跂
朝代：宋

溪小纔容舴艋舟，一樽聊復寄春流。
縱橫不用施篙棹，自在教隨水上鷗。
又泛西溪詩十首·其一〇
作者：劉跂
朝代：宋

岸邊漸長陶潜菊，渚畔初生柳惲蘋。
自學操舟狎清泚，從今休笑往來頻。
又泛西溪詩十首·其七
作者：劉跂
朝代：宋

寒沙如雪水如藍，歌嘯中流響半巖。
秖恐驪龍驚睡覺，呼風吹浪濺春衫。
又泛西溪詩十首·其三
作者：劉跂
朝代：宋

春水微生放鷁初，和風習習日舒舒。
洲前且爲停輕楫，待摘蔞蒿煮白魚。
又泛西溪詩十首·其九
作者：劉跂
朝代：宋

淡淡春烟夕照微，渡頭已覺行人稀。
玉罇未盡賓朋意，兩槳何妨待月歸。
又泛西溪詩十首·其二
作者：劉跂
朝代：宋

溪頭青草弄春柔，一带花開動客愁。
貪看波中錦紋石，不知船已過芳洲。
又泛西溪詩十首·其五
作者：劉跂
朝代：宋

天生橋畔水交流，夾岸花飛逐客舟。
時聽山禽歌一曲，何須吹笛舞凉州。
又泛西溪詩十首·其八
作者：劉跂
朝代：宋

春樹連山水浸雲，櫂歌初奏浪花分。
溪神爲我添風色，十里歸來日未曛。
又泛西溪詩十首·其六
作者：劉跂
朝代：宋

下瀨忽驚花滿樹，踏舟常恐酒杯翻。
鼻頭只怪香風遠，知是行過桃李村。
又泛西溪詩十首·其四
作者：劉跂
朝代：宋

扁舟如箭過前灣，飛鷺多情送我還。
張起片帆風正急，回頭已失蔡公山。
口號·其一
作者：劉跂
朝代：宋

孟仲爭秋毒熱新，自今三指算歸旬。
已判明月隔千里，可對茱萸少一人。
口號·其二
作者：劉跂
朝代：宋

面目已憑詩寄去，笑談須待自將來。
香泉不煮雙金榼，候取歸人趁菊開。
古器圖贊
作者：劉跂
朝代：宋

想古之人，悠哉邈乎。
我獲其器，賦象在圖。
有客見之，笑此展轉。
閱斯勤斯，其人云遠。
我欲曉客，耿不能言。
退觀古人，恍獨如存。
千載寥寥，不在圖外。
謂不信者，取器以對。
句
作者：劉跂
朝代：宋

急雨欲來先暑氣，凉風過後却秋聲。
吳江長橋
作者：劉跂
朝代：宋

路隔銀潢鳥倦飛，行人恐犯女星機。
長虹出浪無冬夏，老蜃浮空半是非。
兩岸履聲雲內合，三州帆影月邊歸。
欄干獨立秋風早，豈待鱸魚始拂衣。
和公度
作者：劉跂
朝代：宋

多情佳客送春來，雉尾貓頭次第栽。
從此庭前共蒼翠，夭桃繁杏不須開。
和初到嶺二絕·其一
作者：劉跂
朝代：宋

到後渾如痛定時，不辭追賦道中詩。
趁虛糴米非閒事，莫倚文章堪療饑。
和初到嶺二絕·其二
作者：劉跂
朝代：宋

欲語吞聲且復休，異鄉風物伴牢愁。
鉛華不爲無人識，獨自妝成却自羞。
和定國湖上·其一
作者：劉跂
朝代：宋

溪光涵影碧蕭蕭，四合深林不見梢。
寒暑若言無避處，世間那有況雲巢。
和定國湖上·其三
作者：劉跂
朝代：宋

菰蒲深處水藏波，邂逅相忘自嘯歌。
曳組懸龜知底用，水邊消得一漁蓑。
和定國湖上·其二
作者：劉跂
朝代：宋

雨過松篁多樣翠，風迴蘋藻一般香。
玉蘭桃李非無意，興味由來靜處長。
和定國湖上·其五
作者：劉跂
朝代：宋

鸂鶒鸕鷀樂更真，夷猶溪水碧粼粼。
全如傲世佳公子，泛泛波間不可親。
和定國湖上·其六
作者：劉跂
朝代：宋

盤中擘粒試垂綸，與子應非臧丈人。
渭水何須笑溫水，絕勝憔悴楚江濱。
和定國湖上·其四
作者：劉跂
朝代：宋

酤酒添庖趁晚饑，冷淘堆椀照銀絲。
羹芹有意無由獻，此味君王恐未知。
和張赴供備·其一
作者：劉跂
朝代：宋

騎曲休歌出塞愁，渥洼名馬鷫鸘裘。
文章不暇三冬足，骨相由來萬戶侯。
和張赴供備·其二
作者：劉跂
朝代：宋

桓桓壯氣敵陽秋，冒雪衝風不被裘。
天子方修上林苑，戎王莫怕義陽侯。
和曾存之約遊北園
作者：劉跂
朝代：宋

主家韋曲小桃溪，客有詩名杜拾遺。
煮酒未成逃暑飲，夾衣猶及惜花時。
樾間日下潭潭蓋，蘋末風生寸寸漪。
一醉百篇供草聖，主人𢬵取墨爲池。
和梁十登三學閣
作者：劉跂
朝代：宋

屏居倦煩促，約此塵外遊。
于我快兩目，云誰翻百憂。
蒼山東北秀，野水西南浮。
平生林壑心，今老此一丘。
悲風入叢薄，掃迹瓜芋疇。
高樹未搖落，鼎鼎彌道周。
感此節物化，淟涊何當休。
幻事涉苦海，禪心得中州。
徙倚到無言，風鈴聲更幽。
新詩出肺腑，明月非暗投。
終篇不及酒，似非我一流。
願爲靈泉去，醉語看橫秋。
和王景亮席上
作者：劉跂
朝代：宋

兒曹付汝莫相關，來伴詩翁作醉顔。
花似有情憐客老，竹應無意惜春還。
已憑玉麈消爐篆，不怕金輪照屋山。
尊俎重開定何日，北溪流水正回環。
和石友
作者：劉跂
朝代：宋

卜居無頼款郊扉，忽忽春還樂事微。
莫道身貧非是病，由來人瘦不知肥。
讙呼豈肯觴三爵，落魄誰如带十圍。
富貴功名更誰是，且來同醉莫相違。
和長歷賦紙閣用王介甫韵
作者：劉跂
朝代：宋

頂還平直得中方，肯作僧庵半夜床。
脫帽不憂風栗烈，熾爐仍助日蒼凉。
賞音正自鳴琴便，宴坐何辭問疾妨。
我有陟釐三百幅，禦冬真欲倒歸囊。
咏呂步舒詩
作者：劉跂
朝代：宋

先生卵翼計平生，針芥相睽禍欲成。
自是揮斤非妙手，郢人爲質却無情。
坐進庵戲作·其一
作者：劉跂
朝代：宋

自吾營此庵，遷徙屢有無。
壁間故人文，今獨與我俱。
坐進庵戲作·其三
作者：劉跂
朝代：宋

圓蒲與方竹，伴我守幽閒。
夜闌得禪趣，明月窺窗間。
坐進庵戲作·其二
作者：劉跂
朝代：宋

結以不根茅，闔之無鑰鎖。
堅密烏有身，非坐常宴坐。
夜坐示兒姪·其一
作者：劉跂
朝代：宋

露下天高秋氣清，北書不到雁無情。
且將款曲終今夕，遮莫鄰雞下五更。
夜坐示兒姪·其二
作者：劉跂
朝代：宋

尊香輕泛數枝菊，豈獨春風一一回。
自憐寒律窮途客，不恨飄零却恨開。
夢與舍弟登靈泉步趨如無疾既覺感而賦詩用王介甫韵
作者：劉跂
朝代：宋

老夫東歸喜，豈復念西悲。
心安體當佳，抱病如何其。
欲成蹇士賦，應作半人詩。
丘園窺不得，溘死恐無時。
誰令北山夢，彊健變衰遲。
陟巘石岌岌，班荆草離離。
季也遮我留，更與道人期。
夢中差獨樂，不類覺時爲。
晝夕代乘除，勞逸更共之。
我豈不有瘳，陰若相扶持。
福雖未盈眥，自怪盛如茨。
從今愛吾生，糜粥養蕃滋。
子和惠貺佳什惇敘世契誦詠感慨情見乎辭因次其韵
作者：劉跂
朝代：宋

恭聞裕陵初，文物萬古先。
仁英所造士，臺閣徧招延。
堂堂丹陽公，發軔自賓筵。
維我先大夫，整駕亦周旋。
一時起接武，千里稱比肩。
俱陳曲臺議，共校天祿編。
心期久相契，燥濕無改弦。
晚登廊廟席，玉筍照華顛。
廐馬並飛蓋，齋榻連脩椽。
到今啟事帖，尺牘餘藤牋。
憶我既冠後，羣趨集英前。
公持柱史橐，水鏡資平銓。
謂宜掇上第，擊節稱奏篇。
聲名竟寂寂，感遇空拳拳。
事過劇脫兔，邇來三十年。
翰墨恍未落，拱水森已圓。
嗟哉最孤露，罪戾深益纏。
迷途雖云指，頑質何由鎸。
以茲衆惡歸，白首猶迍邅。
屢驚流夜郎，敢望尉通泉。
弦腸恐齊斷，身璧欲俱捐。
豈知巢傾覆，胎卵却復全。
聖主日方中，照曜無黨偏。
宸筆下霄漢，一洗空宿愆。
生還出望外，喜極悲淚漣。
詩書手自束，衣袂輕欲翾。
猶憂抱沈瘵，針石久未蠲。
朅來問醫藥，蹭蹬淮之壖。
追惟曩時樂，夢破無重眠。
疇知王公子，但說副車賢。
持带走窮隸，趣駕來飛旃。
勞我鬢霜雪，歡顔語㛹娟。
北堂太夫人，備福獨綿綿。
往者三殿朝，吾親亦班聯。
問訊逮妻女，悲懽深愴然。
升堂一拜阻，自痛久拘攣。
念子事方殷，使客舟車駢。
撥忙屢顧盼，尊酒勸留連。
新詩又來辱，巨軸星斗懸。
七字健欲活，靡靡爭春妍。
夷途取騄驥，武庫出戈鋋。
驟聞吳叔辯，霍然病欲痊。
感子重拜嘉，儻未溝壑填。
西風理歸棹，往稼汶陽田。
王途正清廓，天子仁如天。
軒冕豈不好，于我亦青氈。
政惟蕭丘火，寒焰寧復然。
亨衢子當騁，願言早著鞭。
高閎富令息，犢子亦所憐。
世交固未替，更頼清白傳。
學易堂作
作者：劉跂
朝代：宋

幽居淡無營，飽食心晏如。
老不任作務，讀我少時書。
宴左山二首·其一
作者：劉跂
朝代：宋

閏冬節物晏，十月猶素秋。
招提陽岡路，宛在峴山頭。
史君有高致，尊酒擅一丘。
歡顔動長嘯，松菊含春柔。
風清宿霧斷，地迥行潦收。
時令將凜落，飛光爲誰留。
宴左山二首·其二
作者：劉跂
朝代：宋

行飯轉北岡，如登贊公嶺。
悠然竟晴日，終比城市永。
殘霞澹微照，遥林耿疏影。
天空氣象杳，落落見此境。
彼哉不自愛，快意烹五鼎。
來日苦大難，忘言得深領。
宿靈泉寺二首·其一
作者：劉跂
朝代：宋

石磴排林端，路轉陰嶺滑。
側身長風外，凜落天爲闊。
冉冉光風浮，金輪起天末。
宿靈泉寺二首·其二
作者：劉跂
朝代：宋

團團芳桂樹，隠隠巖之幽。
敷坐翳其陰，酌彼飛泉流。
絲桐懷友人，寫我心離憂。
寄人
作者：劉跂
朝代：宋

聞道江家宅，椒蘭春自榮。
道人今好在，歸馬太遲生。
飛鳥山南路，浮雲隴上城。
相看各多病，搗藥待君烹。
寄劉仲平
作者：劉跂
朝代：宋

移居逼城阿，頗似山中住。
當軒列佳石，繞舍紛高樹。
園林便爲主，魚鳥欣相聚。
春來物物好，適意隨所遇。
是適本無因，亦復無定處。
當有忘機人，知我此中趣。
寄尹遷介叔·其一
作者：劉跂
朝代：宋

我生非良材，頑礦不受礪。
讀書但漁獵，初不名一藝。
形骸弱如柳，暑雨更疲曳。
清風何時生，一掃去酷吏。
寄尹遷介叔·其一〇
作者：劉跂
朝代：宋

吏隠非山林，州府爲道院。
莫夸非食肉，虎頭頷如燕。
公田亦種秫，瞥去飛鳥倦。
何用蕭德施，先生自爲傳。
寄尹遷介叔·其七
作者：劉跂
朝代：宋

擇術患不終，未易笑迂闊。
發軔三尺輪，不改萬里轍。
死生漢節共，巨猾氣爲奪。
坐令李都尉，慟哭天壤末。
寄尹遷介叔·其三
作者：劉跂
朝代：宋

我有好詩酒，端爲舅氏作。
陳遵見張竦，雖見不改樂。
小官未朝謁，日日事飲博。
書來託天真，笑我守糟粕。
寄尹遷介叔·其九
作者：劉跂
朝代：宋

歌詞郢中來，未數白與賀。
一斑昧全虎，端似隙中過。
可憐光萬丈，不救妻子餓。
平生嚴鄭公，皂隸有餘貨。
寄尹遷介叔·其二
作者：劉跂
朝代：宋

孫友太瘦生，相遇一何闊。
途窮欲改操，冉冉在故轍。
贈君七年艾，輒爲兒女奪。
養生有標本，姑息良已末。
寄尹遷介叔·其五
作者：劉跂
朝代：宋

前年郭法曹，寓直經略院。
同時幕府歸，獨送兩秋燕。
新書滿百帙，鉛槧老不倦。
他時淮南子，試爲離騷傳。
寄尹遷介叔·其八
作者：劉跂
朝代：宋

鴟夷笑井瓶，同是意匠作。
拘方等歸盡，放意差獨樂。
往時二千石，天子償負博。
彼視淑德侯，何堪貯糟粕。
寄尹遷介叔·其六
作者：劉跂
朝代：宋

養志如養力，益峻在益礪。
大方略畦畛，小智私才藝。
古來要倔彊，檻折不可曳。
何謂薛贛君，小生敢相吏。
寄尹遷介叔·其四
作者：劉跂
朝代：宋

二尹山東秀，一第安足賀。
滕侯薦鶚書，極口良未過。
青衫五斗米，所要脫饑餓。
自重士當然，蓄積非爲貨。
寄張竦
作者：劉跂
朝代：宋

張侯生意秖如瓶，出入艱難亦自成。
却縱鴟夷差獨樂，此中何物不堪盛。
寄晁以道
作者：劉跂
朝代：宋

江東野老羹蓴絲，弗羨肉山酒爲池。
啖我故人吏未歸，脚靴手板方苦饑。
豈無盤飧置璧圭，我乏是物君非宜。
近聞示病作居士，不似齊州稱主司。
歲惡無乃饞所爲，自是不當食肉糜。
書來中有七字詩，問訊勞苦開人眉。
墨丸不減官隃麋，著書寂寞來孔時。
我曹老矣善自持，莫擬狂瘦勝癡肥。
他鄉異縣久別離，明月千里長相思。
寄葉勤次其韵
作者：劉跂
朝代：宋

五斗折腰俱爲貧，詩書律令若爲分。
西山今朝有爽氣，北闕無時飛白雲。
一紙綢繆三歲字，七言憀慄九章文。
故人好在長相憶，悵望江皋麋鹿羣。
寄贈
作者：劉跂
朝代：宋

絕世丹青業，中臺雨露辰。
師門推上第，王室見名臣。
磊落儒林丈，風流畫省賓。
燕朝分錦仗，儤值近楓宸。
鳴鳳丹山穴，占星潁水濱。
殿廬俄厭直，藩社此班春。
山節還銅虎，京符換玉麟。
威行三輔地，歌浹兩川民。
已喜徵黄霸，無勞借寇恂。
即應公簡上，會見俗還淳。
歎昔時難偶，逢今勢莫均。
楚材難入晉，漢法近沿秦。
稽古皆前列，希風絕後塵。
斯文如汩沒，吾道久湮淪。
海嶽功歸聖，熊羆釣有人。
藍田仍産玉，郢匠早揮斤。
周曆方開永，蕭規欲盡循。
天時知會遇，人力漫紛綸。
夙有摻弦便，今逢斂板親。
猥慚牛下走，敢玷席中珍。
迹遠龍門峻，心懷燕厦仁。
緒言聞已舊，從此更書紳。
寄馬全玉
作者：劉跂
朝代：宋

歲月如歸鴻，秋至欻將翔。
郊原带爽氣，榆柳媚無光。
客子抱幽獨，耿耿誰與明。
不辭青鞋賤，來躡君子堂。
君子松檜姿，勁不慘風霜。
其交淡如水，衆口未易嘗。
忘言默領會，此意却難忘。
不飲知酒趣，聊復酌公漿。
寒燈夜寥閴，一笑未渠央。
誰令別離此，夢寐長相望。
張大年覽文與可墨竹及先人所題與可挽詩見惠長句因次其韵
作者：劉跂
朝代：宋

墨妙蒼筤雙玉枝，賞音悲壯七哀詩。
多慚寂寞青氈地，又得風流黄絹詞。
往事白楊無數拱，餘生衰鬢不堪垂。
聲沈影絕何人識，頼有柯亭可見思。
張辟疆
作者：劉跂
朝代：宋

老畫駸駸不可攀，風流依約片言還。
小兒若悟他年事，肯使生心涕淚間。
恩赦放還集句先寄鄉中弟姪三首·其一
作者：劉跂
朝代：宋

去年當日別東都，魚鳥猶疑畏簡書。
詔恩許逐陽和至，只向長沙住歲餘。
恩赦放還集句先寄鄉中弟姪三首·其三
作者：劉跂
朝代：宋

閒思往事似前身，羞見黄花無數新。
我家孤姪在海浦，遍插茱萸少一人。
恩赦放還集句先寄鄉中弟姪三首·其二
作者：劉跂
朝代：宋

櫓聲衝雨似鳴機，終日思歸此日歸。
自爲野客尋幽慣，不用登臨歎落暉。
惠山寺
作者：劉跂
朝代：宋

從來未到山頭寺，應在武陵深處藏。
漢水文人生自拙，香山居士興何長。
四旁島嶼娟娟綠，萬頃菰蒲靡靡香。
且醉尊中眼前物，瀛洲蓬島兩微茫。
戲示語道
作者：劉跂
朝代：宋

御史青驄持望重，將軍赤兔得勳多。
乘黄騕褭今相見，垓下烏騅奈若何。
晁端州秀宴席
作者：劉跂
朝代：宋

同寮貴公子，好事敵原嘗。
晁侯更蕭散，不愛囊中裝。
步兵玉觥滑，洞庭金丸香。
宛轉蓴带細，紛綸鱠縷長。
鰒魚三百飣，豈必河之魴。
咄嗟事便辦，侍御色不忙。
熙熙春臺上，醉語各相忘。
湯餠最後出，雖飽別有腸。
願君善遇客，懽樂殊未央。
不須投車轄，敬舉主人觴。
曹紘陷交阯十七年與其母逃歸得官汶上求詩
作者：劉跂
朝代：宋

曹侯將家子，異域久飄颻。
人獨憂羝乳，天方借海橋。
亡弓終在楚，去鶴會歸遼。
凜凜今如許，風霜看後凋。
李氏繡佛贊·其一
作者：劉跂
朝代：宋

稽首慈悲父，相好光明藏。
應現行願力，針縷妙措成。
我觀因緣空，亦非自然性。
種種皆心造，是心非造者。
佛子不思議，熾然一念生。
諸聖所加持，具足千百億。
我願如是故，造作及見聞。
遇見未來等，同承佛記莂。
李氏繡佛贊·其二
作者：劉跂
朝代：宋

巍巍堂堂，妙莊嚴聚。
一念現前，非針非縷。
文聞已彰，何妨金露。
滿月當空，誰知在處。
東南秀羅亦佳山而近用前韵約遊
作者：劉跂
朝代：宋

邂逅飛蓬身事輕，異鄉風物不勝情。
出無輿馬自憐許，食有蛙魚空瘦生。
失路漫漫迷日影，並溪瀝瀝灌田聲。
似聞更有佳山在，試卜東南十里行。
松石·其一
作者：劉跂
朝代：宋

筆端陶冶不無神，紙面流沙秋後雲。
點破沙痕便成水，一溪松石浪沄沄。
松石·其二
作者：劉跂
朝代：宋

向來愛鼎已成癖，今日還書真是癡。
不分多求董威輦，只應重老李咸熙。
梅徑
作者：劉跂
朝代：宋

幸蒙託根地，歷歷令著行。
莫遣桃李妖，壓我玉雪香。
次介叔韵
作者：劉跂
朝代：宋

酒船定向江東去，知有風流賀季真。
北嶺南岡元自熟，短楊高柳邇來新。
老吾官職渾無味，壯子文章最有神。
知欲弦歌且三徑，徵君莫自傍風塵。
次大人二月三日過吳德仁韵二首·其一
作者：劉跂
朝代：宋

溪上高人稱福吳，一尊深喜共爲娛。
步行可是困公子，日晏不應驕灌夫。
縱履全勝驅下澤，緩歌長欲聽提壺。
行年八十心如水，正覺公非嵇阮徒。
次大人二月三日過吳德仁韵二首·其二
作者：劉跂
朝代：宋

一一郊原春事催，客愁今日爲君開。
柳枝鸜鵒未成舞，溪面葡萄初潑醅。
曲水便應詩句滿，稽山那復酒船迴。
海棠徑裏紋楸石，爲爾從今得得來。
次孫元中至後五日遊蔡氏園韵
作者：劉跂
朝代：宋

林深宜夏炎，亦復便冬冷。
居然安穩處，合是招提境。
晴烟起屋脊，煦日下天井。
飽飯策杖出，如行贊公嶺。
平生一丘壑，快眼春睡醒。
誰言城市喧，能比郊原靜。
人間會合少，萬事等泡影。
適意不自取，兀立真土梗。
時平日月好，歲熟羈旅幸。
逢人但懽喜，得酒便酩酊。
知我非子誰，頻來不須請。
次孫君汝弼晚步韵
作者：劉跂
朝代：宋

寂寥誰過仲宣樓，邂逅斯人肯小留。
多病兒童便食粥，忘機鷗鳥共臨流。
賦成擬學張平子，志大空慚馬少游。
載酒從今相煖熱，著書應不號窮愁。
次王彥昭寄蘇景謨青社園亭韵二首·其一
作者：劉跂
朝代：宋

丞掾分曹付舊規，翩翩文彩妙當時。
何人誤讀雌霓賦，他日真成幼婦碑。
曲水流觴如故事，平山行樂有新詩。
春來想見棠陰盛，可但詩人別後思。
次王彥昭寄蘇景謨青社園亭韵二首·其二
作者：劉跂
朝代：宋

誰道前賢迹已塵，園林氣象邇來新。
高山流水有深意，翠竹黄花如故人。
小隊郊坰時訪客，後堂歌吹獨留賓。
汶陽寂寞無佳賞，卧閣蕭然過一春。
次畢將叔韵寄壽陽三首·其一
作者：劉跂
朝代：宋

撫枕得滂湃，開軒延翠微。
乃翁故時客，何許更言歸。
有興添書滴，無心傍釣磯。
惟應一大事，策杖到禪扉。
次畢將叔韵寄壽陽三首·其三
作者：劉跂
朝代：宋

丈人文力健，能事與心違。
彭澤秔田少，襄陽菰菜肥。
紫團生雪液，蒼餠破雲衣。
持許無人寄，殷勤小陟歸。
次畢將叔韵寄壽陽三首·其二
作者：劉跂
朝代：宋

苦竹湓江宅，黄山秋浦亭。
猿聲作頭白，客淚對衫青。
笑爾悲鳬脛，知吾寄水萍。
時時頼嚴尹，小隊出郊坰。
次竇子野韵
作者：劉跂
朝代：宋

不辭身熱野田風，水引膏環入眼中。
麴米顧公多樂事，鉏犁憐我有深功。
博聞可但百間屋，愛客未嫌三斗葱。
天麥毒人安敢獻，莫令堂上一尊空。
次胡伸道韵并簡公允弟
作者：劉跂
朝代：宋

幾年書不到江東，知我忘形事事慵。
南阮最貧方遠宦，阿連同調且相從。
狂生肯信原非病，妄校須慚廣未封。
安得論文如定力，不眠長聽五更鐘。
次資道韵
作者：劉跂
朝代：宋

今我不樂何所爲，調笑盍各言其好。
不願擊水南溟飛，但愛乘風北窗傲。
大夫聲名過單父，即日去受東朝誥。
固知爲偶我非齊，莫忘相從君與操。
駿辯瑰章殆希有，玉堂金馬應須到。
功成却記雞黍期，同著青鞋映黄帽。
次韵大人正月十四日作
作者：劉跂
朝代：宋

端闈夜許都人望，紅繖亭亭坐南向。
燭龍影落陸海中，廣樂聲在鈞天上。
華嚴寶藏光景出，雙鸞飛下蓬萊嶂。
大平天子千萬歲，呼舞共作嵩山唱。
小臣躑躅百寮底，未許外班陪末行。
今來淪落一何極，山城裝點成窮相。
苦吟漫欲酬節物，擁膝句作酸寒狀。
搜抉渾如餌毒藥，畏縮更似藏私釀。
詩成竟亦勿交涉，欲取樓蘭經樂浪。
典衣聊復沽市酒，一飲徑醉成昏忘。
黄昏陋巷燈火絕，守把不費城門將。
豈不見人生懽樂易生悲，惟有靜默長無量。
次韵智夫并呈庭誨·其一
作者：劉跂
朝代：宋

爲問尊前醉阿誰，韓娥應囀縷金衣。
何須料理沙邊客，更遣梁塵作雪飛。
次韵智夫并呈庭誨·其二
作者：劉跂
朝代：宋

卧隨編草依龜背，行踏冰泥上馬垠。
却望高城在天上，故知李郭是仙人。
次黄完仲見寄韵
作者：劉跂
朝代：宋

讀書老無味，記一輒忘十。
視昔那得超，但覺有不及。
誰能求甚解，拘窘被書縶。
爲文亦爾爾，造語須易給。
未足解客嘲，况復令鬼泣。
柴門一鵲噪，童稚迎信入。
開緘故人書，快閱驚喜集。
新詩瑩病目，儼若冰玉立。
才兼劉柳健，思鄙郊島澀。
定從西山來，爽氣扶岌嶪。
惠然遠見屬，疑我故閑習。
叢臺三晉舊，鎮靜無警急。
府寬郎幕尊，森衛走呼吸。
以茲書檄省，頻歲息篇什。
神交庶暫對，怳不閡川隰。
盧溪白士藪，野處分屣笠。
如聞趣歸裝，早作下車揖。
吾廬雖庳陋，雅亦便樵汲。
無酒或過雄，有酒誰饋伋。
何時甲乙第，版築見君葺。
比鄰或借倩，梨棗亦得拾。
不恥共禿翁，相携走城邑。
次黄完仲韵
作者：劉跂
朝代：宋

幾年流落喜東歸，笑語相懽此一時。
轣轆小車真快意，伶俜短杖且扶危。
新詩遣興幾成癖，濁酒忘懷定不癡。
政恐爲官拋我去，除書聞已下京師。
次黄富道覓山釀韵
作者：劉跂
朝代：宋

深巖窮谷自涓涓，慚愧詩情却泫然。
政使家貧無麴米，猶堪烹作惠山泉。
涵輝閣次韵
作者：劉跂
朝代：宋

光風冉冉動平湖，花草幽香滿坐隅。
薰暖頗如懽伯在，蕭閒宜與此君俱。
可無剡水乘舟興，端是郊居作賦圖。
借與禪翁有幽事，一支筇竹倚圓蒲。
滑家橋逢壞舟者有感而作
作者：劉跂
朝代：宋

橋傾若車翻，舟破如瓦解。
二禍適相觸，生此大狼狽。
齊生海邊人，試吏今得代。
鄉閭恍在望，舟檝信所快。
頗知大道夷，不避小物礙。
撐夫虎豹健，力出馳突外。
何其一跌傷，脫若葱與蒯。
疾雷不及聽，生理欻焉壞。
瓦飛昆陽戰，鶴唳淝水敗。
身非呂梁叟，沈沒豈不殆。
嬌兒年十五，八歲又其妹。
豈伊瞬息間，生死不相頼。
死者長已矣，生者心破碎。
泣盡繼以血，耳目坐盲聵。
哀哀天無情，皦日爲昏憒。
徐觀水中意，波浪自澎湃。
我來獨心惻，涕出增感慨。
頃年岳陽下，憂患亦顛沛。
豗頹萬死中，血肉偶俱在。
今此溝澮狹，豈復江湖大。
咄汝豈不仁，曾獨與禍會。
冥冥倘有主，焚溺甚葅醢。
不然遭無辜，神理良汝紿。
從今十手指，永是後車戒。
靈均苦讒舌，潁士厭沈瘵。
良時不似昔，努力善自愛。
我亦乘小艇，兀兀信所屆。
搜求得餘尊，聊以勞疲憊。
雖微西江闊，勿厭升斗隘。
歌闋從此辭，人生慎行邁。
玉簪花和希純·其一
作者：劉跂
朝代：宋

有香無色不因春，端是書生席上珍。
同作虀鹽賦詩客，定非歌舞賞花人。
玉簪花和希純·其七
作者：劉跂
朝代：宋

姑射山前舊約非，秋風滿意未成歸。
仙人一去無留迹，墮珥遺簪作雪飛。
玉簪花和希純·其三
作者：劉跂
朝代：宋

玉蘂花開動玉宸，唐昌觀裏夜逢真。
仙人瓊卉初無比，直恐芳心却未申。
玉簪花和希純·其二
作者：劉跂
朝代：宋

根移少日便花開，數子殷勤手自培。
更翦素衣成鶴氅，王恭定向雪中來。
玉簪花和希純·其五
作者：劉跂
朝代：宋

孤潔偏因霜露成，春花無數不知名。
秖應新沐彈冠客，要爾相宜一倍清。
玉簪花和希純·其八
作者：劉跂
朝代：宋

藍田故有他山錯，瑶旆瓊旒碧玉干。
左紫姚黄滿金谷，野人留取伴雞冠。
玉簪花和希純·其六
作者：劉跂
朝代：宋

日日花前醉賦詩，多情休誦北山移。
沾巾不要時人學，獨爲秋香插一枝。
玉簪花和希純·其四
作者：劉跂
朝代：宋

鳳尾成陰蕉葉重，金鈿相對菊花繁。
莫悲舉世無相識，佩蕙紉蘭有屈原。
王升之絕句以詩成有共賦酒熟無孤斟爲韵因次其韵·其一
作者：劉跂
朝代：宋

端居得韵語，不作凉秋悲。
快若彈丸轉，知是王家詩。
王升之絕句以詩成有共賦酒熟無孤斟爲韵因次其韵·其一〇
作者：劉跂
朝代：宋

夜寒慘不寐，起坐彈鳴琴。
之人邈雲漢，空盃難獨斟。
王升之絕句以詩成有共賦酒熟無孤斟爲韵因次其韵·其七
作者：劉跂
朝代：宋

念當歲崢嶸，少別友中玉。
夢寐大刀頭，安得盧橘熟。
王升之絕句以詩成有共賦酒熟無孤斟爲韵因次其韵·其三
作者：劉跂
朝代：宋

客來問玄解，付與尊中友。
我口不能言，此間甚多有。
王升之絕句以詩成有共賦酒熟無孤斟爲韵因次其韵·其九
作者：劉跂
朝代：宋

庭階脫葉靜，岌岌高井梧。
雁聲排雲去，歷歷心不孤。
王升之絕句以詩成有共賦酒熟無孤斟爲韵因次其韵·其二
作者：劉跂
朝代：宋

之人嫻辭令，病起猶越聲。
不量蒼蒼鬢，屬和愁僅成。
王升之絕句以詩成有共賦酒熟無孤斟爲韵因次其韵·其五
作者：劉跂
朝代：宋

憶昨艘檝間，月白雲水暮。
妙語同賞心，請君來重賦。
王升之絕句以詩成有共賦酒熟無孤斟爲韵因次其韵·其八
作者：劉跂
朝代：宋

霜蟹豐兩螯，磊落登盤盂。
亹亹倦咀嚼，繄我愁獨無。
王升之絕句以詩成有共賦酒熟無孤斟爲韵因次其韵·其六
作者：劉跂
朝代：宋

且無遽典衣，素書堪下酒。
旋斸金鈴黄，栽軒媚重九。
王升之絕句以詩成有共賦酒熟無孤斟爲韵因次其韵·其四
作者：劉跂
朝代：宋

欲逃蘇晉禪，苦乏陽城俸。
鄰家稱子貧，杯酌與君共。
用公允韵送介叔東歸
作者：劉跂
朝代：宋

曾曳長裾何處門，楚聲悲壯不堪聞。
侵陵急景東都雪，觸忤新愁南浦雲。
未信書生歌嶽嶽，要令天子禪云云。
少年持許今安在，拭目翱翔鴛鷺羣。
病中
作者：劉跂
朝代：宋

病如漳浦卧，一腹果然浮。
不著三升飯，能容萬斛愁。
水聲回別浦，山影到中流。
遣興須憑酒，殷勤爲汝留。
相州州園
作者：劉跂
朝代：宋

解鞍休馬暫蕭然，雖晚猶堪一醉眠。
所到園林且爲主，若須吾有是何年。
碾茶
作者：劉跂
朝代：宋

玉川涕泣訟月蝕，蟾蜍無光玳瑁魄。
委照墨海鸚鵒石，恐是雲龍小蒼璧。
我家得之天人家，天家金盤薦玉食。
豈堪書生漱糠覈，床頭什襲封未拆。
不辭屑玉遺君飲，要君錦繡生肝膈。
意中佳句甚了了，口不能道空脈脈。
諸公椽筆好相過，莫道彭城譏水厄。
秋夜次四姪韵五首·其一
作者：劉跂
朝代：宋

凉颸起天末，倏已掃庭戶。
光鮮向時柳，慘淡非其故。
鉛華不足恃，美人抱幽素。
窮吾分當爾，不爲讀書誤。
秋夜次四姪韵五首·其三
作者：劉跂
朝代：宋

顥氣日且肅，鳴弦此其時。
泠泠矢古音，慷慨不勝悲。
翔飈媚百卉，苦雨何紛披。
曲罷自澄寂，霜氣皎冰姿。
秋夜次四姪韵五首·其二
作者：劉跂
朝代：宋

行樂北山路，綿力涉逶迤。
諸郎騁逸足，掩冉去莫羈。
歸坐獨兀兀，糜粥聊自資。
狂瀾成止水，吾病真吾師。
秋夜次四姪韵五首·其五
作者：劉跂
朝代：宋

窮簷詎云陋，霜月粲孤明。
空山值饑虛，秋菊餐落英。
吾衰抱沈瘵，玩物得我生。
循分各有適，天公一何平。
秋夜次四姪韵五首·其四
作者：劉跂
朝代：宋

千古柴桑翁，于酒頗能全。
絕知閒居樂，雅乏從事賢。
傾心禱王母，更欲丐長年。
緬思東籬下，想望故悠然。
秋夜自瀘溪泛舟入澤濼二首·其一
作者：劉跂
朝代：宋

浮舟入浩渺，有楫任逶遲。
望迷烟樹合，影迴星漢移。
清靜水月界，身到始應知。
秋夜自瀘溪泛舟入澤濼二首·其二
作者：劉跂
朝代：宋

山橫染黛碧，波散湧金明。
風微葭葦靜，露寒魚鳥驚。
絕境不得到，愁隨歸棹生。
竹里亭
作者：劉跂
朝代：宋

雖無白家池，竹是九之一。
新萌如許長，來歲障夏日。
答劉槩石豫
作者：劉跂
朝代：宋

春來深覺境翛然，幽鳥簷頭接翅眠。
落寞久知身是夢，安閒更喜日如年。
江山南國樓臺外，桃李東風錦繡邊。
野興暫成沂水浴，故人盍駕越溪船。
答尹彌爾
作者：劉跂
朝代：宋

門巷相看經幾時，重來新事如弈棋。
從今碌碌自我拙，爾後錚錚非子誰。
每驚咳唾盡珠玉，定有錦繡生肝脾。
人生蓋棺事乃已，一笑一嚬安足悲。
答景亮
作者：劉跂
朝代：宋

十札新詩忽見投，筆端高興不能休。
願將筋力如公比，安得耽書到白頭。
答景亮二首·其一
作者：劉跂
朝代：宋

門無車馬迹，卧榻兩閒人。
野服風前薄，園蔬雨後新。
絲桐叔夜操，香火浄名真。
斜日穿簷入，悠悠對隙塵。
答景亮二首·其二
作者：劉跂
朝代：宋

吾廬亦自愛，況屬仲春中。
賓榻疏簾隔，鄰園小徑通。
何妨書袠亂，未遽酒尊空。
更約高人過，當軒看偃松。
答王允中聖推
作者：劉跂
朝代：宋

長安重行樂，寒食及佳辰。
聯翩出遊宴，閭巷無居人。
動靜各有趣，拂我朱絲塵。
分將幽獨心，守此濩落身。
斯豈衆所然，獨子何殷勤。
叩門隨謁入，俯仰色甚真。
從容一笑粲，不覺傾蓋新。
念昔各從宦，宿亳爲近鄰。
溢言相引重，嗟我曾未聞。
乃知國寶拙，不悟王綏仁。
高談喜未定，佳句意益珍。
幾有按劍感，驚怪惠好頻。
子方赴吏集，朝暮旅食貧。
不忍拜馬足，會且掃朱門。
獨肯閒見我，惟子欲何云。
乃言人生世，取舍理莫均。
譬之平地水，東西南北分。
感此重拜嘉，幸子長相親。
答王升之
作者：劉跂
朝代：宋

去家今來歸，川陸萬里長。
有官無祿食，生理劇微茫。
饑創何時瘳，麥隴得扁倉。
丁稚八九人，我老自裹糧。
不辭終歲勤，一飽幸見償。
所願杯椀足，何取玉無當。
向來無數青，渾作可憐黄。
想見冰玉姿，膏沐出沸湯。
誰作不祥語，詛呪甚砭傷。
妒人神所呵，坐使天雨霶。
翁媼拜相賀，懽欲插翅翔。
新詩果來謝，追悔如負芒。
君惟文字戲，竿木故逢場。
豈顧狷狹人，爲虐變炎凉。
且復置是事，釀玉滿君堂。
垂涎得涓滴，渴夢轉顛狂。
不嫌餠餌惡，雖賤敢獨嘗。
交易儻許可，寧復有他腸。
且毌火我屋，亦未穴君牆。
乘除各醉飽，前事永相忘。
答純益書懷
作者：劉跂
朝代：宋

矯矯林間鶴，汎汎水際鷗。
俱非鼎俎用，斗粟誰爲留。
君師蔡義我施讎，同時聲名今白頭。
博士弟子動千數，遑記軍中陳與劉。
黄金絡馬錦臂鞲，印組丈二鳴八騶。
席間設胾竟何味，車上負芒終可憂。
人生在世各有趣，江東且復客曹丘。
田橫刎頸亦義事，感知捐軀非所羞。
此心會與君意合，今無古人何處求。
不如置之酌美酒，同郡諸公皆舊遊。
耳熱眼花付一醉，雞蟲蚌鷸何時休。
答資道
作者：劉跂
朝代：宋

都尉聲名後，篇章不乏才。
談高正始際，詩自建安來。
險怪探龍頷，甘珍味豹胎。
陰何長有思，郊島漫相猜。
白雪憑誰聽，黄花入衆咍。
楚醒搴水薜，蜀興動官梅。
晚艇翩翩鳥，秋濤隠隠雷。
水兼天浩蕩，山爲日崔嵬。
麗藻煩三復，愁腸殆九回。
自慚無世用，莊語笑迂駘。
繙書見舍弟去年自壽歸鄆道中詩悵然懷想久不作詩因集句爲答用渭城體可歌也·其一
作者：劉跂
朝代：宋

春深逐客一浮萍，何處淹留白髮生。
山城過雨百花盡，野渡無人舟自橫。
繙書見舍弟去年自壽歸鄆道中詩悵然懷想久不作詩因集句爲答用渭城體可歌也·其三
作者：劉跂
朝代：宋

汶陽歸客淚沾巾，莫厭傷多酒入唇。
暫時相見還相送，水遠山長愁殺人。
繙書見舍弟去年自壽歸鄆道中詩悵然懷想久不作詩因集句爲答用渭城體可歌也·其二
作者：劉跂
朝代：宋

青春白日坐消難，須著人間比夢間。
八公山下清淮水，明月何時照我還。
繙書見舍弟去年自壽歸鄆道中詩悵然懷想久不作詩因集句爲答用渭城體可歌也·其五
作者：劉跂
朝代：宋

尋思百計不如閒，塞馬重來事偶然。
皇恩若許歸田去，頭白昏昏只醉眠。
繙書見舍弟去年自壽歸鄆道中詩悵然懷想久不作詩因集句爲答用渭城體可歌也·其六
作者：劉跂
朝代：宋

詩成吟咏轉凄凉，獨宿空簾歸夢長。
長年事事皆拋盡，惟到尊前是故鄉。
繙書見舍弟去年自壽歸鄆道中詩悵然懷想久不作詩因集句爲答用渭城體可歌也·其四
作者：劉跂
朝代：宋

荒山野水照斜暉，綠浄春深好染衣。
請君問取東流水，來歲如今歸未歸。
與李深梁山泊分韵得輕風生浪遲五首·其一
作者：劉跂
朝代：宋

大澤水常滿，秋來洲渚平。
游鱗不能渡，短棹若爲行。
氣吐西江蜃，風摶北海鵬。
波濤未可料，汩沒恐身輕。
與李深梁山泊分韵得輕風生浪遲五首·其三
作者：劉跂
朝代：宋

爲問風多逆，舟行太緩生。
漁歌不用調，水宿莫論程。
飽有雕胡飯，香無錦带羹。
相看乏酒飲，愁劇似淵明。
與李深梁山泊分韵得輕風生浪遲五首·其二
作者：劉跂
朝代：宋

從今魚易得，居與水相通。
世事青天外，生涯高浪中。
蒲深疑落日，萍轉覺回風。
勸爾終身計，鴟夷是范公。
與李深梁山泊分韵得輕風生浪遲五首·其五
作者：劉跂
朝代：宋

丹鳳不出世，整翮上林枝。
黄鵠非所擬，翔集偶爲期。
風高不易到，歲晏仍苦饑。
扶持幸有托，敢厭路逶遲。
與李深梁山泊分韵得輕風生浪遲五首·其四
作者：劉跂
朝代：宋

莊生語逍遥，元子稱漫浪。
此身如土梗，雕刻不成樣。
何心解賓戲，猶欲避官謗。
默默難具論，幽愁浩盈望。
與諸人步郊外作寄舍弟斯川
作者：劉跂
朝代：宋

行年踰六十，衰墮百慮休。
新春逢佳日，忽漫思出遊。
鄰曲四五人，風味成一流。
步屧相後先，散若水上鷗。
重城未云遠，乃得此林丘。
緬懷斜川人，疏野更無儔。
千載今日歡，政爾聊相酬。
誰言恨枯槁，茲語當信不。
阿連最領此，欲語翻離憂。
寄聲早歸來，二仲須羊求。
舍弟寄茶
作者：劉跂
朝代：宋

吾弟餉人真不惡，建芽來自禁烟前。
一杯未易陽侯厄，四兩應爲蒙頂仙。
病子頭風如得藥，酒家中聖殆忘眠。
平頭奴子堪缾椀，可带樵青竹葉煎。
舟中二首·其一
作者：劉跂
朝代：宋

野水今年長，青田入白湖。
鄉音聞驛馬，風力驗檣烏。
永夜眠雖著，高秋病未蘇。
常憂北山拜，辛苦倩人扶。
舟中二首·其二
作者：劉跂
朝代：宋

故國風烟外，飄零隔歲淹。
今茲去拘窘，行復見安恬。
未擬親酒盞，何當疏藥奩。
酬恩無處所，香火供瞿聃。
舟行懷斯川用王介甫韵
作者：劉跂
朝代：宋

遄往欲何之，緩行聊爾爾。
悟身無期會，在彼猶在此。
輕舠類短鞍，安取途九軌。
所嗟湍流長，汩沒未及已。
蒹葭雁鶩澤，清淺良可喜。
美人詎云遠，耿耿隔一水。
憐我抱沈痛，藥劑厭餘滓。
談笑何時來，幽憂頼湔洗。
葵軒
作者：劉跂
朝代：宋

朝暾媚花木，戶牖延榮光。
新沐晞我髮，悠然成坐忘。
藜杖
作者：劉跂
朝代：宋

雨衣類襏襫，野屩號不借。
扶此枯藜根，行田北山下。
虜中作四首·其一
作者：劉跂
朝代：宋

文物燕人士，衣冠漢典儀。
舉知繒絮好，深厭血毛非。
形勢今猶古，規模夏變夷。
誰言無上策，會是有天時。
虜中作四首·其三
作者：劉跂
朝代：宋

人物分多種，遷流不見經。
已無燕代色，但有犬羊腥。
海馬生難馭，山苗煮始青。
舜韶方九奏，異類合來庭。
虜中作四首·其二
作者：劉跂
朝代：宋

甘作河南犬，休爲燕地人。
舉能羞石晉，誰復怨嬴秦。
地扼遼東海，星占析木津。
悲傷此邦舊，會遣一朝新。
虜中作四首·其四
作者：劉跂
朝代：宋

聞有官軍士，生存仍宦胡。
羞言隴西李，忍對杜陵蘇。
椎髻心何似，環刀意豈無。
陳湯那復得，衛律不勝誅。
行次長風沙次韵
作者：劉跂
朝代：宋

清晨喜氣動江流，兩見新篇到小舟。
石裂崖頹非快意，風聲鶴唳亦消憂。
已令雙鯉隨梅使，更不飛烏倚柁樓。
興味從今得嘉境，著書應不號窮愁。
西溪次韵九首·其一
作者：劉跂
朝代：宋

終年倦城郭，夢入水雲鄉。
酒美俱中聖，詩成獨擅場。
高風助悲壯，皎月照清狂。
露下如鉛水，沾衣笑淚浪。
西溪次韵九首·其七
作者：劉跂
朝代：宋

輕雲巧迎月，高柳媚疏光。
城堞傳嚴鼓，尊罍動急觴。
望迷山四面，影占水中央。
清絕無人地，居然五友鄉。
西溪次韵九首·其三
作者：劉跂
朝代：宋

英英數君子，貧甚亦清門。
蕭散俱相好，疏慵每見原。
玄談得涇渭，芳意有蘭蓀。
從此窺名理，金篦刮眼昏。
西溪次韵九首·其九
作者：劉跂
朝代：宋

柯亭三弄笛，憀栗易悲風。
妙曲來天上，飛花落酒中。
翠屏虛在望，玉鏡迥當空。
摹寫何人解，王維老畫工。
西溪次韵九首·其二
作者：劉跂
朝代：宋

携手西溪陌，懽顔共舉觴。
雲山滿目靜，風月一襟凉。
但得杯中玉，那知鬢後霜。
何妨擊尊破，故作聽歌長。
西溪次韵九首·其五
作者：劉跂
朝代：宋

秋風漲川谷，小汊亦容舠。
落照收長纜，隨流試短篙。
隔溪聞鼓枻，臨海試觀濤。
解賦南州浦，前身何水曹。
西溪次韵九首·其八
作者：劉跂
朝代：宋

幽人若幽鳥，適意但卑飛。
宦拙羞潘岳，才多笑陸機。
不堪屍馬革，幸未泣牛衣。
來往瀘溪上，鄰翁有釣磯。
西溪次韵九首·其六
作者：劉跂
朝代：宋

洞庭明月下，天地一冰壺。
怳對瑶池雪，驚逢甓社珠。
窮鄉悲百粵，勝槩憶三吳。
誰作稽山伴，秋風入鏡湖。
西溪次韵九首·其四
作者：劉跂
朝代：宋

漁人一竿老，麤糲半饑虛。
豈有令鉤直，惟應恨網疏。
有時脚不襪，自笑食無魚。
我自餘尊在，愁眉爾暫舒。
見蘇黄邦字韵詩戲示王倅安國二首·其一
作者：劉跂
朝代：宋

與君南北人，斗粟聚此邦。
維彼惡少年，潢池稱下江。
白晝射大屋，屋破無完窗。
繡衣募壯士，受馘不受降。
我弱異都盧，豈敢學尋撞。
君才過烏獲，九鼎一臂扛。
懸金八十萬，何啻白璧雙。
胡不騎赤兔，斫樹收死龐。
坐寬刺史憂，不復念政厖。
凱旋夾道迎，父老集瓶缸。
見蘇黄邦字韵詩戲示王倅安國二首·其二
作者：劉跂
朝代：宋

天下本無事，此語僅興邦。
得志不與物，誓心有如江。
腐儒若腐螢，槁死讀書窗。
誰能守筆研，心大云何降。
終然氣相許，霜鐘不須撞。
道雖千鈞重，努力期自扛。
他時僑與札，日月聲名雙。
秖應南海趙，便是襄陽龐。
慎毋彊揀擇，貴純不貴厖。
請見胸中物，止水琉璃缸。
覓竹示子勉
作者：劉跂
朝代：宋

爲覓新篁雪後移，殷勤都莫遣根知。
道人要作騎龍杖，與子相從到葛陂。
諸公見過野飯晚步輔之有詩因次其韵
作者：劉跂
朝代：宋

野人城下住，巷底更誰鄰。
秖有携筇路，應無躍馬塵。
客非俗士駕，詩似古人淳。
載酒催公等，藜羹難重陳。
費家風次韵二首·其一
作者：劉跂
朝代：宋

行年病肺熱，當暑極燔炮。
宵分偶小息，起步駐凉飈。
咄此怪事發，天北起喧囂。
扶搖駕霹靂，萬竅爭怒號。
雙耳不及掩，對語何由交。
木作蔴葦拔，瓦如埃𡏖飄。
顛呶怖欲死，一一驚兒曹。
所憂吾其魚，遑賦屋上茅。
須臾事亦定，骨肉相勤勞。
東方漸杲杲，音響爲誰銷。
費家風次韵二首·其二
作者：劉跂
朝代：宋

風雷助神物，茲理古不空。
邂逅一夕事，知有費家風。
洛橋誦書女，涇川牧羊童。
不知費氏子，業力與誰同。
便能役蜚廉，頗復鼓豐隆。
坐令城郭人，在爾動用中。
劍出延平水，竹化葛陂翁。
况爾得人趣，變現豈易窮。
時時要雨澤，袢暑殊未終。
勿逢金翅王，非爾能長雄。
贈王安國芍藥
作者：劉跂
朝代：宋

羣花銷盡獨芳菲，淡沐輕膏知爲誰。
寂寞書生久無意，風流別駕合相知。
贈秦帥吳子中
作者：劉跂
朝代：宋

河嶽根源稟植堅，金行鼎鼎應弧懸。
執珪阿閣三階上，建隼元戎十乘前。
都護已高延壽最，中朝深記弱翁賢。
從今看似張丞相，富貴康强一百年。
送劉貢甫貶衡州
作者：劉跂
朝代：宋

洞庭木葉下，衡陽鴻雁飛。
放舟河之水，歲暮以爲期。
豈曰無徑路，大直固逶迤。
波平弭桂棹，風清捲蘭旗。
紫蟹間丹鯉，霜蓴兼露葵。
醉歌搴杜若，還以寄相思。
不厭道里遠，所嗟時序移。
會登崑崙丘，遂索玄珠遺。
以茲鼓枻去，瞠若不可追。
乃知體道人，涉世自有宜。
入獸不亂羣，安肯陋九夷。
如何錄錄者，反笑抱關爲。
送徐彥榮
作者：劉跂
朝代：宋

嬋娟水邊楊，宛是渭川竹。
光翠相動搖，照我尊酒綠。
松風含衆籟，雲月澹華燭。
何必簫與鼓，清言媚幽獨。
當年妙風致，文采自膏沐。
會逢百煉明，照此燕趙玉。
晨風惜行色，車騎喧出宿。
一笑如未忘，新詩寓歸僕。
送成都漕
作者：劉跂
朝代：宋

里巷居偏近，生平月亦同。
開懷一笑語，轉首兩西東。
共是塵勞內，全輸吏隠中。
魚來勤尺素，淮汴古來通。
送東之
作者：劉跂
朝代：宋

受業師高第，居官郡右曹。
掾非蠻語得，才有鶚書褒。
會是人難及，胡然力獨勞。
府趨空冉冉，誰得呂虔刀。
送王升之
作者：劉跂
朝代：宋

翩翩捧檄喜，便作放舟行。
愛客懷抱好，能詩膚骨清。
蹇余身濩落，況此歲崢嶸。
自是愁成醉，離觴不復傾。
送趙侯思恭
作者：劉跂
朝代：宋

西城冠蓋日初曛，南浦笙歌夜嚮晨。
何許烟波千頃隔，爾來霜月一鉤新。
名花只許平泉有，開讌誰如北海頻。
我亦尊前舊時客，獨將衰白卧漳濱。
送陳述之
作者：劉跂
朝代：宋

羸軀抱肺惡，喘甚劇奔豚。
水飯輒短氣，矧敢近酒尊。
君亦謝嵇阮，力釂不盈分。
相看但蕭索，何以慰離羣。
往昔各少年，束带登橋門。
白眼霄漢際，冥鴻注孤鶱。
我髯今蒼黄，君髮亦翩翻。
同吏一州縣，凍螢彊相溫。
豗頹歲月去，此事更誰怨。
願君愛玉體，長使百憂諼。
非關易斗粟，政恐耕耘煩。
他時老相問，一笑坐忘言。
送高將永亨
作者：劉跂
朝代：宋

大高殺身如伍尚，弟有子胥天未喪。
小高自慕顔太師，能言兄守常山時。
事隨日往長已矣，邂逅相逢識其弟。
誰言恨不見古人，兩意恐非今人比。
結髮行陣初齊名，志同不在同生死。
苦遭文吏巧見詆，邊人至今猶墜淚。
三年默默趨戎行，驊騮捕鼠非所長。
趣裝定返雲中守，上書今遇尚書郎。
遊白雲山次韵二首·其一
作者：劉跂
朝代：宋

不到山中寧久如，兩日闕然或闊疏。
每憐身留只意往，何事子行令我居。
莫向山僧疑入定，但從溪友試觀漁。
朝來新作幾兩屐，更待西原春雨餘。
遊白雲山次韵二首·其二
作者：劉跂
朝代：宋

數子讀書渾欲狂，深山縱汝共徜徉。
千鈞脚力有底健，萬丈心情如許長。
對景吟哦亦有意，逢人笑傲若無旁。
幽花細草何足賞，歲歲天邊仙桂芳。
遣懷
作者：劉跂
朝代：宋

此身爲客幾東西，萬物須于一馬齊。
山色不隨春草綠，邊聲長伴夜烏啼。
宦遊碌碌憑誰記，簿領紛紛爲底迷。
猶喜官輕無局事，不妨酣寢過晨雞。
重寄
作者：劉跂
朝代：宋

憶昨去國初，置傳史所監。
季也行泣隨，往舍都城南。
沐我屢飯我，終此一日淹。
明作分嶺水，苦別心如惔。
遄歸護孥重，却掛東川帆。
停橈憩汴泗，攬轡趨霍灊。
間關又相對，共被栖窮簷。
未畢十日懽，已復秣征驂。
猗嗟季行役，曷日弛負擔。
長懷芳草句，未讀衣已沾。
先人門戶事，駑力詎克堪。
一朝奇禍發，熾甚烈火炎。
頑迷得憂辱，自取非謗讒。
危巢風雨漂，菅蒯不足芟。
于時季來歸，棄官不待占。
收合敗散餘，頼此守獨嚴。
闔門數百指，一一恩意涵。
輯睦乖迕情，牢不見隙纖。
聚糧非短轂，千里均屬厭。
囊書動高聽，恩環賜東漸。
吾親所奇貴，挺立故不凡。
晚節就難冀，前非掩多慚。
正如已躄人，欻起蒙鍼砭。
衰顔積霜雪，幸亦解羈銜。
昨從憂迫來，將復見安恬。
西廊坐食菽，可以慰饑饞。
漸欲親酒盞，頗思疏藥奩。
願季愛玉體，豢我及西崦。
從今荷明時，歡樂百無嫌。
酬恩無處所，香火供瞿聃。
重答
作者：劉跂
朝代：宋

君文有如太史遷，多至萬字少千言。
小詩未足見馳騁，要當著書名雋永。
詞源一深幾千丈，苦恨舉世無長綆。
少時白眼視嚴徐，老傍君門冉冉趨。
聲價若許金滿斗，倦游銷減一毫無。
雖貧終非兒女態，倔强時時編虎鬚。
食貧我亦懷抱惡，泰山不毛秋濯濯。
糜乾黍空酒味薄，饑死不學東方朔。
重葺前堂榜曰學易景亮六丈寵惠新詩謹賦二詩上謝·其一
作者：劉跂
朝代：宋

並舍荒蕪三四尋，稍營軒檻便幽深。
已將種木待休影，未暇攤書聊洗心。
投老篇章愁脈脈，隨緣香火靜愔愔。
從今掃灑供雞黍，知有高人肯見臨。
重葺前堂榜曰學易景亮六丈寵惠新詩謹賦二詩上謝·其二
作者：劉跂
朝代：宋

草堂門徑邇來通，好事何人肯過雄。
故與圖書爲伴侶，可無風月到簾櫳。
生平適意絲桐內，老去忘懷麴米中。
感激新詩百金重，貧裝從此不憂空。
重送成都漕
作者：劉跂
朝代：宋

曾遊淮上愛清流，況子官爲郡督郵。
可賀呂虔賢太守，佩刀應得不須求。
闕題
作者：劉跂
朝代：宋

北堂手種藍田玉，采斸不隨薑芋疇。
邇來留得花爲佩，付與吳儂可療愁。
闕題
作者：劉跂
朝代：宋

君家十畝春蒼筤，犀株解籜冰玉香。
山東麥飯藜羹客，有底詩情合得嘗。
隴上遇雨
作者：劉跂
朝代：宋

隴上怕雨竟遇雨，空山路窮避無所。
昆陽之戰飛屋瓦，白登之圍矢交下。
從者散去馬可憐，故人借我非我馬。
上坡歷塊已欹側，下坡流滑攢四脚。
既僨而起倏復顛，墮策失轡心茫然。
從者好在無自苦，履穿衣敝吾償汝。
我亦短褐不得完，掛樹一裂長尺五。
此生辛勤身不辭，七歲嬌女三歲兒。
泥塗模糊啼午饑，買餠一百汝勿啼。
滹沱麥飯蕪蔞粥，咄汝豈得長食肉。
仰天長嘆冠纓絕，下馬納屨踵亦决。
張儀舌在雖自知，范叔衣寒一何切。
人生貧賤烏足悲，行吟不顧妻駡隨。
寄聲公等勿誚我，富貴莫忘牛衣時。
集句寄斯川
作者：劉跂
朝代：宋

渺渺孤舟逝，計日望舊居。
萬族各有託，吾亦愛吾廬。
栖栖失羣鳥，暫與田園疏。
令日始復來，再喜見友于。
緬然睇崇丘，負疴不獲俱。
試携子姪輩，且還讀我書。
親戚共一處，過此奚所須。
起晚眠常早，誰謂形迹拘。
厚恩固難忘，慨然念黄虞。
養真衡茅下，不樂復何如。
題僧道誠應緣菴用李端叔韵
作者：劉跂
朝代：宋

歷歷孤寒不可羣，應緣聊寄夢中身。
無弦琴裏本來曲，枯木巖前元自春。
詩句已多猶恐少，禪機雖舊不妨新。
鄉山更好莫歸去，且伴蒲團夜坐人。
題半隠堂
作者：劉跂
朝代：宋

一堂圖籍自陶冶，三逕蕭蘭俱歲華。
定非平恩許侯宅，會是仲長公理家。
端居雅不煩摒擋，佳設頗嘗成咄嗟。
惟我身閒數來往，徽弦一泛即生涯。
題古器物銘贈得甫兼簡諸友
作者：劉跂
朝代：宋

往者李龍眠，監河國城岸。
家多古時器，羅列供客玩。
爵觚屢飲我，鼎鬲貯肴膳。
到今李侯書，一展如對面。
邇來三十載，復向趙卿見。
收藏又何富，摹寫粲黄卷。
沈酣夏商周，餘嗜到兩漢。
銘識文字祖，曾玄成籀篆。
頗通蒼雅學，不畏魚魯眩。
遂將傳琬琰，索我序且讚。
我衰心力薄，游不出里閈。
孔懷忘年友，契闊異州縣。
深慚千里駕，請畢十日燕。
諸賢共留連，更頼三語掾。
題張氏園亭二首·其一
作者：劉跂
朝代：宋

蒼頭奉筇竹，稚子試春衫。
共著野人服，來遊居士巖。
園蔬佐酒椀，藥錄貯書函。
草草非難得，從今不計凡。
題張氏園亭二首·其二
作者：劉跂
朝代：宋

岸薺隨漁屨，林桃映舞衫。
定非銅雀榭，似是雨花巖。
僮有家千指，書多日百函。
斯人太高語，吾意秖塵凡。
題束道輔懷疏亭二首·其一
作者：劉跂
朝代：宋

逢時樂宦達，既達貴蚤休。
東門兩歸客，冉冉不可留。
大夫名賢後，出處亦俱優。
築室在何許，南郭林塘幽。
安車搖佩魚，步屧隨杖鳩。
勝日至佳客，懽顔終獻酬。
鄙人最樗散，世用一何繆。
政以無事身，尊俎常見收。
令年掃三徑，近不隔虎丘。
欲問杜陵老，來往幾風流。
題束道輔懷疏亭二首·其二
作者：劉跂
朝代：宋

賢哉疏太傅，遺榮歸印綬。
當時漢廷臣，未省出其右。
進爲豈不能，止足吾所守。
驅車曉出關，祖帳已芻狗。
惟餘清風在，竹帛端不朽。
大夫懷家聲，相望千年後。
結廬離城郭，與致寄林藪。
華髮映童顔，如公殆無有。
何必松與喬，豈弟神所壽。
嗟余真漫浪，持是終安取。
敢言六百石，固已愧升斗。
行當自免去，執謁隨鄰叟。
縱復無新詩，猶期飲醇酒。
但問客如此，亦許登亭否。
麥壟
作者：劉跂
朝代：宋

麥壟漫漫宿藁黄，新苗寸寸未經霜。
手中馬箠餘三尺，想見歸時如許長。
龍山寺
作者：劉跂
朝代：宋

曉色翩翩烏帽輕，道人瞥去不關情。
高山流水爲誰說，翠竹黄花空自生。
急雨欲來先暑氣，凉風已過却秋聲。
後期好取歸時月，照我深巖處處行。
五泄山
作者：劉述
朝代：宋

翠屏千疊水潺潺，一簇青鴛杳靄間。
惜是晚年逢此境，悔將前眼看他山。
瀑飛蘿磴終難畫，龍蟄巖雲秪蹔閑。
薄宦勞人無計住，可嗟歸去又塵寰。
家山好
作者：劉述
朝代：宋

掛冠歸去舊煙蘿。閒身健，養天和。功名富貴非由我，莫貪他。這歧路、足風波。水晶宮裡家山好，物外勝遊多。晴溪短棹，時時醉唱裡稜羅。天公奈我何。
涵碧亭·其一
作者：劉述
朝代：宋

兩山嶔處一泉飛，飛到亭前聚作池。
砌下蛟龍盤未起，席間環佩響無時。
涵碧亭·其二
作者：劉述
朝代：宋

翩飜翠羽青霞色，偃亞芳叢碧玉姿。
却羨老僧饒歲臘，不知天上有炎曦。
留題洞巖
作者：劉述
朝代：宋

英英洞口雲，觸石纔一縷。
須臾徧空山，霈然作靈雨。
萬物一以澤，孤蹤無處所。
我心良所珍，作詩以自矩。
重刻孫謝二公詩
作者：劉述
朝代：宋

漢興文藝推儒首，諫議才能□□師。
更向謝巖鎸麗句，清風千古照江湄。
題曲水閣
作者：劉述
朝代：宋

面勢俯巖隈，雕軒映水開。
雲從棟間出，人自鑑中來。
櫂楫歌聲度，漸裳禊事迴。
東山如未起，好住小蓬萊。
題竹閣
作者：劉述
朝代：宋

竹閣寒相倚，雲窗晚共開。
閒身方外去，幽意靜中來。
聲響風隨籜，陰移石上苔。
遲留更清夜，待月露盈杯。
仙遊亭詩贈丁晉公
作者：劉遁
朝代：宋

屢在仙遊亭上醉，仙遊洞裏杳無人。
他時鳴鶴歸滄海，同看蓬萊島上春。
冰泉洞
作者：劉達
朝代：宋

飛泉落巍巍，湍水去激激。
未若洞中源，靜淵如得適。
清潤挹千岩，冷凝涵四壁。
幽討會有時，煩襟聊與滌。
惠山泉
作者：劉達
朝代：宋

靈脈發山根，涓涓才一滴。
寶劍護深源，蒼珉環甃壁。
鑒影鬚眉分，當暑挹寒冽。
一酌舉瓢空，過齒如激雪。
不異醴泉甘，宛同神瀵潔。
快飲可洗胸，所惜姑濯熱。
品第冠寰中，名色固已揭。
世無陸子知，淄澠誰與別。
綉嶺亭
作者：劉達
朝代：宋

絕境隔囂紛，烟霞張綵繪。
遠目入無中，高情馳物外。
春田發英華，秋林橫紫翠。
何時杖屨遊，利名聊委蛻。
龍淵
作者：劉達
朝代：宋

巖巖白石嵌，深泉適此止。
夜雨半山回，春風蟄龍起。
清明無遁形，溥博有餘美。
受濁不傷清，納汙非所恥。
趣操比幽人，泓澄如得己。
山林乃挺途，真復誰洗耳。
仙掌峰
作者：劉邊
朝代：宋

銅盤捧露幾何年，渭水秋風淚泫然。
已向山中閒袖手，爲誰半壁更擎天。
仙機巖
作者：劉邊
朝代：宋

嘗聞昔天孫，謫落人世間。
雲霞入組織，機杼空留山。
朅來巧相逢，遺我錦繡端。
欲報乏綺語，再拜重捲還。
我有大布衣，可以禦歲寒。
仙船巖
作者：劉邊
朝代：宋

仙舟等奡盪，萬仞架雲表。
木石渾莫分，風雨能不朽。
恐因堯年水，艤櫂寄巖竇。
猶勝夜壑藏，有力莫負走。
奈何苦海深，忍袖慈航手。
我欲遡靈源，乘槎問牛斗。
伏羲洞
作者：劉邊
朝代：宋

一水之玄去復歸，衆峰向背儼相持。
天荒地老無從問，鬼刻神劖未解奇。
丹嶂漫留仙幻跡，白雲仍似太初時。
欲窮畫底羲皇意，一束靈蓍萬古知。
天遊峰
作者：劉邊
朝代：宋

紫翠飛來石蕊間，何年幻出小瀛寰。
崖懸瘦瀑一千尺，峽束寒流八九灣。
蒼壁向人如有待，白雲何事未知還。
歌酣更挹浮丘伯，坐對中臺話半閒。
會仙巖
作者：劉邊
朝代：宋

青山解隨人，遠近互相對。
寒潭入陵谷，龍去知何處。
歷歷沙上石，群仙昔來會。
日暮一童歸，橫吹卧牛背。
林泉寺
作者：劉邊
朝代：宋

采芳仍漱潔，散策到來遲。
客坐自相語，僧禪了不知。
疏風潜入戶，暗水細鳴池。
小作石牀夢，夢中還覓詩。
梅仙山
作者：劉邊
朝代：宋

已是吳門變姓名，後來誰更識先生。
一抔漢土丹墟在，萬古閩山劍氣橫。
步入白雲秋石瘦，坐分黄葉午風清。
逃奴不返松門靜，隔水寒烟起暮城。
玉女峰
作者：劉邊
朝代：宋

不作巫陽雲雨羞，風鬟霧鬢亂蕭颼。
行人莫問當年事，獨立寒潭空幾秋。
答彥修
作者：劉邊
朝代：宋

九曲溪邊玉女峰，年年獨倚落花風。
何因不駕青鸞去，佇立空山皓月中。
茶竈
作者：劉邊
朝代：宋

仙人足戲劇，盤石留渦房。
紫陽此來遊，與客煮茗嘗。
青烟久消歇，白雲時飛揚。
至今潭中水，猶作笑語香。
蒙茸履跡在，欲步不敢翔。
三吸此清泠，回首入空蒼。
釣磯石
作者：劉邊
朝代：宋

百尺臺磯瞰碧流，紫陽仙子幾經秋。
遊魚何事偏深逝，不道人間有直鈎。
諧謔
作者：劉郛
朝代：宋

坐上若有一點紅，斗筲之器成千鍾。
坐上若無油木梳，烹龍庖鳳皆成虛。
讀許右丞所作陳少陽諫議哀詞
作者：劉鄂
朝代：宋

并州更作桑乾客，道逢舍者來爭席。
掀髯對座有鉅人，開口劇談如舊識。
試問客子從何方，興言扼腕微有傷。
吾祖昔遑卹緯計，屢以直論干君王。
讒諛弄國賢者避，禍福相乘呼吸異。
懸知必有代庖責，被髮纓冠赴東市。
大明既爭日月光，真與天地同久長。
嗟予之生後長者，却識前輩奚其詳。
大臣罔上擅行戮，揚以浮言蓋私曲。
誅姦發德示後世，右丞之文端可復。
中興名門凡幾門，聖朝報稱非少恩。
紈蘭袖出承命帖，猶幸及識公之孫。
春秋愛賢許之宥，十世已往未爲厚。
况今公議方大明，叩天大叫君無後。
故人夢想規大賢，景仰高行思執鞭。
典刑方及見故物，倏爾長別良依然。
土田未足爲君勸，官爵未足酬君願。
行矣志意勿倦遊，歸而視之有家傳。
少年遊
作者：劉鉉
朝代：宋

石榴花下薄羅衣。睡起卻尋棋。未省高低，被伊春筍，拈了白玻璃。釧脫釵斜渾不省，意重子聲遲。對面痴心，只愁收局，腸斷欲輸時。
蝶戀花
作者：劉鉉
朝代：宋

人自憐春春未去。萱草石榴，也解留春住。只道送春無送處。山花落得紅成路。高處鶯啼低蝶舞。何況日長，燕子能言語。付與光陰相客主。晴雲又卷西邊雨。
午寢
作者：劉錡
朝代：宋

寓蹟唐興寺，幽窗得晝眠。
西風縈破夢，落日亂殘蟬。
歲月俄如此，功名豈偶然。
五湖秋欲好，誰在釣魚船。
用前韻呈德瞻
作者：劉錡
朝代：宋

門外蹄輪任迹疎，一廛深稱水雲居。
平生事業將何用，歎括空能讀父書。
資福寺
作者：劉錡
朝代：宋

汛掃妖氛六合清，匣中寶劍氣猶橫。
夜觀星斗鬼神泣，晝會風雲龍虎驚。
重整山河歸北地，兩扶聖主到南京。
山僧不識英雄漢，只管滔滔問姓名。
題昭陵
作者：劉錡
朝代：宋

□□□□歲農登，邊將無功吏不能。
四十二年那忍說，西風吹淚過昭陵。
題村舍呈德瞻友·其一
作者：劉錡
朝代：宋

一徑縈紆山更深，滿川烟靄夕沉沉。
從來不問榮華事，自有沙鷗信此心。
題村舍呈德瞻友·其三
作者：劉錡
朝代：宋

清風葉葉映黄鸝，綠暗紅稀半掩扉。
我以忘言靜思慮，子規猶道不如歸。
題村舍呈德瞻友·其二
作者：劉錡
朝代：宋

二月陽和花正繁，軟風輕扇筍斑斑。
揚鞭江路心無事，問舍求田過淺山。
月巖
作者：劉錫
朝代：宋

不比弋陽名浪傳，疊空三日透山巔。
巖分前後兩弦缺，天到中央一月圓。
屋擬蟾宮新學士，臺存石磴舊遊仙。
玲瓏望處人間近，影照奇峯千□連。
浯溪
作者：劉錫
朝代：宋

興廢由來只靠天，三郎往事亦堪憐。
湘江直下浯溪上，翕霍于今五百年。
句
作者：劉鎔
朝代：宋

環城五里皆奇石，疑是虛無海上山。
八歲女善棋
作者：劉鎮
朝代：宋

慧黠過男子，嬌癡語未真。
無心防敵手，有意惱詩人。
得路逢師笑，輸機怕父嗔。
汝還知世事，一局一回新。
句
作者：劉鎮
朝代：宋

始終無玷缺，出處最光明。
句
作者：劉鎮
朝代：宋

須知失馬事，莫廢獲麟書。
嚴子陵釣臺
作者：劉鎮
朝代：宋

漢業重恢百戰閒，君王側席歎才難。
故人可是擎天手，肯放桐江把釣竿。
夜聽雙瀑聯句
作者：劉鎮
朝代：宋

蕭然山閣間，此興何悠哉。
子晉不復見，月白空蕭臺。
夜靜雙瀑喧，遥聞疑雨來。
澗壑生清風，襟宇捐纖埃。
飛鳴撼半空，暗想飄瓊瑰。
前觀阻步屧，側耳成徘徊。
天香
作者：劉鎮
朝代：宋

漠漠江皋，迢迢驛路，天教為春傳信。萬木叢邊，百花頭上，不管雪飛風緊。尋交訪舊，惟翠竹、寒松相認。不意牽絲動興，何心襯妝添暈。孤標最甘冷落，不許蝶親蜂近。直自從來潔白，箇中清韻。盡做重聞塞管，也何害、香銷粉痕盡。待到和羹，才明底蘊。
太姥山
作者：劉鎮
朝代：宋

滾滾千山入馬蹄，出遊回首日平西。
人從杜宇鳴時別，天向蒹葭靜處低。
白鳥得魚閒釣艇，黄蜂抱蘂閙花枝。
好將太姥山前路，付與孤猿自在啼。
對月聯句
作者：劉鎮
朝代：宋

與君坐階除，遥望海上月。
試舉太白杯，借問幾圓缺。
人生易分散，動作隔年別。
今宵對嬋娟，莫放酣歌絕。
山中早行
作者：劉鎮
朝代：宋

嚴鐘將報曙，游子已登途。
野火時明滅，星殘似有無。
感皇恩
作者：劉鎮
朝代：宋

八十最風流，那誰不喜。況是精神可人意。太公當日，未必榮華如此。兒孫列兩行，萊衣戲。好景良辰，滿堂和氣。唱個新詞管教美。願同彭祖，尚有八百來歲。十分才一分，那裡暨。
春暮
作者：劉鎮
朝代：宋

春至又春暮，閒心成古心。
花光隨雨薄，草色共烟深。
粉蝶稀狂影，黄鸝送好音。
餘芳留不得，還共夕陽沈。
書王十朋述懷詩後
作者：劉鎮
朝代：宋

山北山南春雨足，漠漠柔桑秀如沃。
儂家荆婦幾時歸，西疇獨自驅黄犢。
柳梢青
作者：劉鎮
朝代：宋

乾鵲收聲，溼螢度影，庭院秋香。步月移陰，梳雲約翠，人在迴廊。醺醺宿酒殘妝。待付與、溫柔醉鄉。卻扇藏嬌，牽衣索笑，今夜差涼。
柳梢青
作者：劉鎮
朝代：宋

瞥眼光陰。章臺舊路，楊柳春深。尚憶風流，殢人倚玉，替客揮金。高陽醉後分襟。想妒雨、嗔雲到今。訊息真時，笑啼難處，方表人心。
江神子·江城子
作者：劉鎮
朝代：宋

思君夢裡說邯鄲。未成歡。已炊殘。斷送春歸，風雨霎時間。空有生前醫國手，醫不到，子孫寒。欲登詩境吊方幹。倩誰看。北邙山。落落晨星，不見暮雲還。莫在人間尋食客，尋見後，匹如閒。
江神子·江城子
作者：劉鎮
朝代：宋

送春曾到百花洲。夕陽收。暮雲留。想伴花神，騎鶴上揚州。回首湖山情味淡，重把酒，更登樓。相思南浦古津頭。未拿舟。已驚鷗。柳外歸鴉，點點是離愁。空倚陽關三疊曲，歌不盡，水東流。
浣溪沙
作者：劉鎮
朝代：宋

簾幕收燈斷續紅。歌臺人散彩雲空。夜寒歸路噤魚龍。宿醉未消花市月，芳心已逐柳塘風。丁寧鶯燕莫匆匆。
浮膺山
作者：劉鎮
朝代：宋

馬頭過了又馿頭，何處飛來海上洲。
絕頂試窮千里目，烟波深處是琉球。
玉樓春
作者：劉鎮
朝代：宋

泠泠水向橋東去。漠漠雲歸溪上住。疏風淡月有來時，流水行雲無覓處。佳人獨立相思苦。薄袖欺寒修竹暮。白頭空負雪邊春，著意問春春不語。
臨江仙
作者：劉鎮
朝代：宋

蕩紫飄紅芳信斷，都無人問穠纖。吟鞭倚醉問涼蟾。香消金縷篆，塵壓寶妝奩。夢峽朝雲飛不到，一春離緒厭厭。卻疑歸燕礙重簾。心期花底誤，眉恨柳邊添。
蝶戀花
作者：劉鎮
朝代：宋

誰送涼蟾消夜暑。河漢迢迢，牛女何曾渡。乞得巧來無用處。世間枉費閒針縷。人在江南煙水路。頭白鴛鴦，不道分飛苦。信遠翻嗔烏鵲誤。眉山暗鎖巫陽雨。
行香子
作者：劉鎮
朝代：宋

露葉煙條。天與多嬌。算風流、張緒難消。惱人春思，政自無聊。賴斂愁眉，酣醉眼，減圍腰。風絮相邀。蝶弄鶯嘲。最關情、是短長橋。解驂分袂，催上蘭橈。更綠波平，紅日墜，碧雲遙。
賀新郎
作者：劉鎮
朝代：宋

翠葆搖新竹。正榴花、枝頭葉底，鬥紅爭綠。誰在紗窗停針線，閒理竹西舊曲。又還是、蘭湯新浴。手弄合歡雙彩索，笑偎人、福壽低相祝。金鳳嚲，艾花矗。龍舟噀水飛相逐。記當年、懷沙舊恨，至今遺俗。雨過平蕪浮天闊，畫艗凌波盡簇。沸十里、笙歌聲續。好是蟾鉤隨歸棹，任歡呼、船重成頹玉。猶未忍，罩銀燭。
賀新郎
作者：劉鎮
朝代：宋

雲淡天垂野。望晴郊、疏煙半卷，斷虹低跨。老樹連陰藏遠景，十里湖光照夜。看不盡、真山圖畫。春滿軒窗無著處，更銀蟾、冷浸鴛鴦瓦。人共境，轉幽雅。文章太守歸來也。似當年、和靖風流，小孤山下。問訊佩蘭餐菊友，曾約梅兄入社。待付與、竹臞陶寫。塵外閒尋行樂地，任傍人、歌舞喧臺榭。詩世界，有王謝。
贈隠者
作者：劉鎮
朝代：宋

夫子生東野，經年不到城。
愛吟無俗趣，貪畫得閒名。
荒徑侵山影，虛堂出燕聲。
我慚爲謫吏，泉石負幽情。
踏莎行
作者：劉鎮
朝代：宋

蘭斛藏香，梅瓶浸玉。爐煙半嫋屏山曲。誰燒銀燭照黃昏，有人正倚蕭蕭竹。白雪歌翻，紅牙板促。周郎自是難回目。禁寒不飲告推人，春風吹聚眉尖綠。
阮郎歸
作者：劉鎮
朝代：宋

寒陰漠漠夜來霜。階庭風葉黃。歸鴉數點帶斜陽。誰家砧杵忙。燈弄幌，月侵廊。熏籠添寶香。小屏低枕怯更長。和雲入醉鄉。
阮郎歸
作者：劉鎮
朝代：宋

金莖浥露未成霜。西風只舊涼。蕊仙何事換霞妝。惱人秋思長。香世界，錦文章。花神不覆藏。小山騷客政清狂。同花入醉鄉。
句·其一
作者：劉鏜
朝代：宋

孔曾有道官天下，韓柳無文世子孫。
句·其七
作者：劉鏜
朝代：宋

故人皆死誰爲佛，老我猶生即是仙。
句·其三
作者：劉鏜
朝代：宋

月下有聞思望帝，山中無曲舞胎仙。
句·其九
作者：劉鏜
朝代：宋

幾番雨過山仍在，獨望人間鶴未歸。
句·其二
作者：劉鏜
朝代：宋

村橋日落市聲散，山路月明人語歸。
句·其五
作者：劉鏜
朝代：宋

尊前能是幾時客，山下已成千古墳。
句·其八
作者：劉鏜
朝代：宋

草隥水流襜佩響，松梢月冷露珠圓。
句·其六
作者：劉鏜
朝代：宋

柳條風慢天初暖，花影晴光地亦香。
句·其四
作者：劉鏜
朝代：宋

版橋雨過秋苔滑，村碓寒吹暴稻香。
觀儺
作者：劉鏜
朝代：宋

寒雲岑岑天四陰，畫堂燭影紅簾深。
鼓聲淵淵管聲脆，鬼神變化供劇戲。
金漥玉注始淙潺，眼前倏已非人間。
夜叉蓬頭鐵骨朵，赭衣藍面眼迸火。
魆蜮罔象初偋伶，跪羊立豕相嚘嚶。
紅裳姹女掩蕉扇，綠綬髯翁握蒲劍。
翻筋踢斗臂膊寬，張頤吐舌唇吻乾。
摇頭四顧百距躍，斂身千態萬斝索。
青衫舞蹈忽屏營，采雲揭帳森麾旌。
紫衣金章獨據案，馬䰎牛權兩披判。
能言禍福不由天，躬履率越分愚賢。
蒺藜奮威小甶服，䰐縿揚聲大髽哭。
白面使者竹筱鎗，自誇搜捕無遺藏。
牛冠箝卷試閲檢，虎冒肩戟光睒閃。
五方點隊亂紛紜，何物老嫗繃獶熏。
終南進士破鞮絝，嗜酒不悟鬼看覷。
奮髯瞠目起婆娑，衆邪一正將那何。
披髮將畢飛一吷，風捲雲收鼓簫歇。
夜闌四坐慘不怡，主人送客客盡悲。
歸來桃茢坐深蕳，翠鴞黄狐猶在眼。
自歌楚些大小招，坐久魂魄游逍遥。
會稽山中禹非死，鑄鼎息壤乃若此。
又聞鬼姦多馮人，人姦馮鬼姦入神。
明日冠裳好妝束，白晝通都人面目。
詠陳後主
作者：劉鏜
朝代：宋

晉王前殿賀平陳，從此江南雨露均。
四百年間重混一，誰知江令是忠臣。
宗教院
作者：劉鑄
朝代：宋

雨過江山麗，春深筍蕨肥。
扶藜蒼蘚破，移榻亂雲飛。
上尚郎中·其一
作者：劉鑑
朝代：宋

先生名姓重金臺，一路春風手挽回。
黄閣自應調鼎去，青原猶爲算舟來。
雪晴和風千家滿，雲放天光萬里開。
畢竟濟川須用楫，韉車行看虎符催。
上尚郎中·其三
作者：劉鑑
朝代：宋

衰年何用響錚錚，一錯元來鑄不成。
爲役誰憐燭之武，浮言枉累鐵元城。
鑠金有口難從衆，轑釜無羹枉怨兄。
一點紅爐屬君手，放教躍冶要分明。
上尚郎中·其二
作者：劉鑑
朝代：宋

六合陰沉一樣雲，行人白晝亦黄昏。
貪財吏似方山犬，逃命民如入峽猿。
典到琴書猶小事，賣拋田産更銷魂。
先生明共霜臺月，照徹茅簷幾淚痕。
和率齋王廉使三首·其一
作者：劉鑑
朝代：宋

試手東風第一杯，士如侯栗與侯梅。
潤之春雨根方茂，悴以秋霜花肯開。
昔有兩生增魯重，今聞四皓爲劉來。
聖朝禮樂須三代，接武行看上曲臺。
和率齋王廉使三首·其三
作者：劉鑑
朝代：宋

試手東風第一杯，一番人物萃歐梅。
曳裙昔憚王門峻，振鐸今逢孔席開。
送酒馬軍江上去，持書驛使隴頭來。
斯文未墜重增氣，燕飯猶勝愧有臺。
和率齋王廉使三首·其二
作者：劉鑑
朝代：宋

試手東風第一杯，南冠久掛市門梅。
賢遣在野時曾閉，道大如天運復開。
江左人傳茂弘相，河汾士喜仲淹來。
深衣增重逾貂暖，立到天花雨滿臺。
寄朱約山
作者：劉鑑
朝代：宋

歲晚江空煙水寒，楓林葉落楚天寬。
苦無雁足書難寄，作盡鳶聲吟未安。
晉帖臨成思入石，離騷讀罷擬栽蘭。
老來絕被梅花惱，後會君應笑我孱。
挽羅榷院子遠二章·其一
作者：劉鑑
朝代：宋

萬石家居最，清修却似貧。
賦中前進士，詩裏謫仙人。
連疏西湖上，扁舟穎水濱。
一從書乙亥，歲歲兩眉顰。
挽羅榷院子遠二章·其二
作者：劉鑑
朝代：宋

不謂懸弧旦，翻成屬纊期。
死同生一視，弔與賀相隨。
靈運先成佛，劉叉懶說詩。
西風吹獨樹，誰譜鳳鳴枝。
書燈·其一
作者：劉鑑
朝代：宋

一點蘭膏數寸心，小窗伴我夜沈沈。
煖分青燄藜煙細，喜動紅光花意深。
洞見苦心歸典策，照殘幽夢入寒衾。
他時富貴不相棄，移上長檠伴醉吟。
書燈·其二
作者：劉鑑
朝代：宋

玉樓夜費燭熒熒，祗得眼前歌舞明。
照破三千年外事，書生元不用長檠。
月巖
作者：劉鑑
朝代：宋

世事從來滿則虧，十分何似八分時。
青山作計常千古，只露巖前月半規。
梅四首·其一
作者：劉鑑
朝代：宋

休說逋仙兩句工，冰甌滌筆別形容。
清標騷客風前立，素面仙姝月下逢。
山店霜寒香撲馬，溪橋水淺影如龍。
一□盡是寒凝結，金鼎無鹽味更濃。
梅四首·其三
作者：劉鑑
朝代：宋

除香除影賦梅花，方許詩中擅作家。
怕俗似嫌羔作酒，高人頗稱雪煎茶。
參橫屋角霜初下，人倚闌干月欲斜。
夜冷玉肌愁入骨，金壺移入伴窗紗。
梅四首·其二
作者：劉鑑
朝代：宋

破荒玉雪粲煙村，倚竹無言獨斷魂。
三弄直須琴對越，一寒安用酒溫存。
家風巢許堪同社，心事夷齊可共論。
應出繽紛幾紅紫，一枝開處自乾坤。
梅四首·其四
作者：劉鑑
朝代：宋

天花夜半落溪傍，傍有獰然爲取將。
擎爪仰空呈潔白，掀髯倒地覓昏黄。
修鱗月下霜同色，敗甲風前雪有香。
欲起補之圖影看，生愁飛入水中藏。
滿江紅
作者：劉鑑
朝代：宋

嫋嫋春幡，恰十日、又逢元夕。人正在、景清堂上，金樽娛客。蠟炬紅搖花外竹，寶香情透梅邊石。聽兒童、父老說青原，東風國。平易政，人皆悅。真實念，天知得。想旌旗一路，又添春色。滿眼變成金色界，舉頭身近瓊樓月。問明年、何處著鰲山，蓬萊北。
登黄鶴樓
作者：劉鑑
朝代：宋

西風吹我登黄鶴，白雲半在闌干角。
題詩不見舊時人，惟見青山俯城郭。
萋萋芳草鸚鵡洲，江水衮衮來無休。
歲月俯仰成春秋，古人今人無限愁。
見提舉蔡澗松
作者：劉鑑
朝代：宋

今人標致古心胸，吉士依歸有澗松。
白髮半頭身欲鶴，蒼髯千丈氣如龍。
三年博士留韓愈，十載中郎老蔡邕。
根脚青原培植久，蓬萊行上最高峯。
見率齋王廉使·其一
作者：劉鑑
朝代：宋

渡孟升陑未歲餘，訪箕問虺即求書。
從來文武相經緯，正在朝廷妙卷舒。
見率齋王廉使·其七
作者：劉鑑
朝代：宋

平生怪怪復奇奇，一字何曾樂得饑。
太白枉承金殿召，浩然空負玉堂知。
見率齋王廉使·其三
作者：劉鑑
朝代：宋

人物東南又一初，甲田氣運恰相符。
王通今日經重續，關朗當年筮不誣。
見率齋王廉使·其二
作者：劉鑑
朝代：宋

樽俎折衝賢甲胄，衣裳定伯勝兵車。
先生學譜河汾嫡，禮樂須還貞觀初。
見率齋王廉使·其五
作者：劉鑑
朝代：宋

使星來照鷺邊沙，王郎皇皇遠有華。
盡起綺園山箇裏，更招溫石水之涯。
見率齋王廉使·其八
作者：劉鑑
朝代：宋

田園僅了都人役，事業全拋進士詩。
白髮見公曾感慨，深衣重有道行時。
見率齋王廉使·其六
作者：劉鑑
朝代：宋

漢唐禮樂成三代，南北車書又一家。
鳴鹿歌詩將意厚，臣忠端出自賓嘉。
見率齋王廉使·其四
作者：劉鑑
朝代：宋

千載河汾兩夫子，一家洙泗幾生徒。
升堂房社俱先達，還許程元後至無。
謁蕭大山
作者：劉鑑
朝代：宋

阿統遥知是迺宗，作詩工似選詩工。
寫成判語皆吟筆，翻得離騷再國風。
共喜橫渠傳有弟，久誇坡老學如翁。
世間師友多零落，今在庭闈諾唯中。
謁蕭小山·其一
作者：劉鑑
朝代：宋

一冬晴暖春相似，欲叩吟關未有詩。
折得梅花裝擔了，起程還是雪飛時。
謁蕭小山·其二
作者：劉鑑
朝代：宋

一水凝寒棹不開，幾人於此欲船回。
思君却有扁舟興，半夜直衝風雪來。
賀周總管耐軒遷居回任·其一
作者：劉鑑
朝代：宋

就第開藩自古難，旌門累世况團圞。
肯邀父老爲鄰舍，更約交游說歲寒。
千里春風棠蔽芾，一窗秋月竹平安。
鄉人鄉飲推鄉貴，祗作平時樣子看。
賀周總管耐軒遷居回任·其二
作者：劉鑑
朝代：宋

袖詩兩度出山扉，到得城來與願違。
南浦綠波凝望久，東山零雨喜公歸。
疎梅鬭雪增新潔，喬木參天長舊圍。
重對門牆簾定卷，春風賀厦燕棲依。
賀新郎
作者：劉鑑
朝代：宋

曾作鶯遷賀。道玉皇、久敕薇垣，分君星顆。只待好年好時日，約束東風吹墮。到今日、看來真個。恰好丁年翁七十，五雲間、太乙吹藜火。青一點，杉溪左。太翁陰隲天來大。後隆山、層一層高，層層突過。簪紱蟬聯孫又子，眼裡人家誰那。算只有、臞翁恁麼。孫陸機雲翁衛武，便履聲、氈復尚書坐。拚幾許，犀錢果。
題醉月亭
作者：劉鑑
朝代：宋

采石江頭李太白，狂不奈煩宮錦窄。
赤壁磯下蘇東坡，一葉泛泛凌風波。
當時有月并有酒，和酒和月吞入口。
酒腸得月冷于冰，化作瑰辭喧宇宙。
兩首賦，百篇詩，千秋萬古稱絕奇。
兩翁不作歸來鶴，玉宇瓊樓寒漠漠。
若得長江變潑醅，少住人間亦差樂。
望圓晦缺秋復春，古來明月今來人。
我時舉酒問明月，月亦團團應不得。
鐵如意，玉唾壺。
我歌君和聲嗚嗚，爛醉起舞嗔人扶。
問影莫是李與蘇，月中仙子知得無。
題靜軒
作者：劉鑑
朝代：宋

徑深寂寂鎖苔茵，此地不生車馬塵。
夢斷瑶臺惟有竹，棋聲花院似無人。
蛛因門閉牢穿網，鵲悟枝乾自采薪。
祇道乾坤大如許，不知天地又新春。
楚塞樓
作者：劉長源
朝代：宋

出峽朝天第一州，使君重敞最高樓。
蜀江雪浪初平處，楚國金城欲盡頭。
壽胡運使
作者：劉閬風
朝代：宋

青原連峰鬰嵯峨，中産瑞石如金螺。
清淑之氣孕秀多，蜿蟺旁礴無偏頗。
間世人傑文星羅，六一鳴道繼雄軻。
忠簡名節森聱牙，乃孫所學能傳家。
天孫爲織雲錦窠，五鳳裝樓龍作梭。
吐詞摛藻正而葩，緯國經邦真土苴。
暫屈計臺煩撫摩，飛芻輓粟漢蕭何。
專城治郡政不苛，分醫散藥起札瘥。
幻出東湖十里荷，百花蔽虧萬柳遮。
民不知勞在咄嗟，塗歌里詠自吟哦，坐致金穰玉燭和。
登城萬寶豐百嘉，黍稷稻粱菽禾麻。
維時秋律灰吹葭，玉宇凉生雨乍過。
銀河夜靜風無波，祥烟瑞靄紛交加。
只說牛女此會佳，誰知神仙降雲車。
中驅下扶走乘戈，玉妃擁衛不撝呵。
童女十二顔如花，乘鸞吹簫靜無譁。
彈璈戛玉獻琵琶，琴奏雙成瑟女媧。
仙掌金莖吸露華，西凉蒲萄勝流霞。
桃實如蟠棗如瓜，祝公千百算增遐。
公持玉節鎮龍沙，我領轅門吉水涯。
一水東西騁望賒，安得共泛張騫槎。
秋風閶闔鳴玉珂，公歸調鼎我鹽醝，持衡不致斤兩差。
詩寄柏梁愧猗那，因詞見意倘可歌。
代意
作者：劉隲
朝代：宋

路隔仙源不可尋，紫牆霜戟夜沉沉。
緘情謾託傳書雁，換笑空餘取酒金。
翡翠巢成珠樹密，驪龍睡起玉淵深。
新知自樂生離苦，年少情多豈易禁。
槿花
作者：劉隲
朝代：宋

虢國妝初罷，高堂夢始迴。
霓裳猶未解，繡被已成堆。
赤帝宮簾卷，華陽洞戶開。
神僊有良會，清唱在瑶臺。
次韻虞舜廟懷古
作者：劉隲
朝代：宋

詩人如不頌，誰識太平心。
石老碑文古，庭荒蟻穴深。
白雲生絕壑，斑竹鎖疏林。
行客自南北，青山共古今。
登臨尋勝蹟，望望日西沉。
漢武
作者：劉隲
朝代：宋

高挹方諸薦水倉，醮壇時見燭神光。
日邊甲帳雖虛設，汾上樓船不可忘。
盤槩碧霄甘露白，鼎遷幽壤瑞雲黄。
東巡岱嶽探金策，倒指寧聞壽數長。
舊將
作者：劉隲
朝代：宋

彊弩當年討不庭，功成身退炳丹青。
囊沙澤畔知兵法，聚米山前識陣形。
驥老未甘秋伏櫪，劍閒猶覺夜衝星。
分茅錫土傳家牒，鐘鼎還須爲勒銘。
送新知永州陳秘丞瞻赴任
作者：劉隲
朝代：宋

秋風清緊雁初飛，半醉摇鞭出帝畿。
名郡又分紅旆去，故鄉重見錦衣歸。
剖符雖暫宣皇澤，視草終須直紫微。
從此南軒多倚望，好詩芳信莫教稀。